
CUVÂNT ÎNAINTE 


În noul cadru statal, cultura a cunoscut o înflorire fără precedent. Numeroşi intelectuali 
s-au pronunţat pentru modernizarea societăţii, care trebuia să aibă la bază factorul cultural şi 
moral. Dincolo de căutări, împliniri şi eşecuri, reprezentanţi de frunte ai ştiinţei şi culturii au 
îndeplinit un rol activ în acţiunea statului, iar statul a sprijinit material şi moral creația 
spirituală. Un exemplu l-a constituit activitatea Institutului Social Român şi a Şcolii 
sociologice româneşti. Numai cunoaşterea obiectivă, sistematică şi profundă a realităţii — s-a 
afirmat în acest cadru — „poate să formeze o temelie sigură pentru reforma socială necesară la 
regenerarea desăvârşită a statului român“, ca o condiţie sine qua non a modernizării. Această 
concepție şi cercetarea activă care a însoţit-o au marcat începutul unei noi etape în domeniu, 
reprezentând cea dintâi încercare de a constitui o metodă de cercetare interdisciplinară a 
realității sociale. 

Spiritul creator şi-a afirmat puternic vigoarea şi originalitatea, întrupându-se într-un şir 
impresionant de opere fundamentale. În acelaşi spaţiu de creaţie s-au afirmat, cu anumite 
particularităţi, exponenţi de seamă ai intelectualității româneşti şi ai minorităților etnice. 
Sincronismul culturii româneşti cu cea europeană a fost o realitate incontestabilă. Oameni de 
ştiinţă şi cultură s-au impus ca personalități de prim rang în plan european şi chiar universal, 
creaţiile lor primind o largă recunoaştere internaţională. Dincolo de avatarurile unei societăți 
cu multe componente învechite, la nivelul elitelor România se înscrie în rândul statelor 


dezvoltate ale continentului. 


I. CONSECINȚELE MARII UNIRI. 
LOCUL ROMÂNIEI ÎNTREGITE ÎN NOUA EUROPĂ 


Desăvârşirea unităţii naţional-statale în anul 1918 a avut consecințe multiple în plan 
teritorial, demografic, social-economic, politic, dar şi al mentalităților. Cele mai cunoscute 
privesc creşterea semnificativă a teritoriului, a populației şi a potențialului economic: — 
suprafaţa ţării de la 137.000 kmp la 295.049 kmp; — populaţia, de la 7,5 milioane locuitori la 
peste 18 milioane locuitori în anul 1930; — suprafaţa arabilă, de la 6,6 milioane ha la 14,6 
milioane ha; — forța motrice a industriei cu peste 235%; — suprafața împădurită, de la 2,5 
milioane ha la 7,3 milioane ha ş.a. 

O primă problemă se referă la terminologie. Optăm pentru România Mare sau pentru 
România întregită? Termenul de „Mare” a avut şi are în continuare o conotaţie preponderent 
politică, mergând până la sensuri vecine cu „expansionismul”. În istoriografie întâlnim 
expresii asemănătoare: „Ungaria Mare”, „Serbia Mare”, „Grecia Mare”, „Bulgaria Mare”, 
„Albania Mare”, „Polonia Istorică” = „Polonia Mare” ş.a. Prin urmare, credem că este mai 
apropiat de realitatea istorică, de sensul Marii Uniri, termenul de „România întregită”. Nu 
întâmplător, Regele Ferdinand a fost supranumit „Întregitorul”. 

O altă problemă, pe care unii cercetători au încercat şi încearcă să o aducă în prim-plan 
este cea a „beneficiarului”. Vechiul Regat a obţinut prin Unire ce dorea?; — a obținut mai mult 
sau mai puţin?; — provinciile unite şi-au atins visul?; — care da?; — care nu?; — etc. 

În fapt, liderii politici din România şi cei din provinciile unite cu Ţara nu au acţionat din 
meschine calcule politice. Idealul Marii Uniri fusese slujit de generațiile secolelor al XVIII- 
lea şi al XIX-lea, fiind încununat prin jertfa a sute de mii de români în primul război mondial. 
Pentru „tehnicişti”, facem, totuşi, o precizare. Transilvania, Banatul, Maramureşul, Bucovina 
au venit cu bogăţiile subsolului, cu multe întreprinderi industriale etc. Nu trebuie, însă, uitat 
că Vechiul Regat avea petrolul şi Bărăganul. Iar structura exportului din România interbelică 
— prin care se asigurau costurile modernizării — era dominată de petrol (aprox. 40%) şi 
produse ale agriculturii (aprox. 40%). 

Noua Europă era rezultatul primei conflagrații mondiale, a destrămării Imperiului 
austro-ungar, căderii ţarismului, înfrângerii Germaniei imperiale. Conferinţa de pace de la 
Paris, Sistemul de la Versailles au consacrat noua hartă politică a continentului european, în 


care statele mici şi mijlocii din centrul şi estul Europei devin voci active în viața 


internațională. Capătă un nou conținut ideea de ordine teritorială, câştigă teren diplomația 
nouă, deschisă, în faţa celei vechi, a tratatelor secrete. 

Având un rol important — prin participarea la Marele Război şi realizarea, prin forțe 
proprii, a Marii Uniri — la crearea Noii Europe, România şi-a asumat din primii ani postbelici 
un rol activ în relațiile internaționale. 

Percepția României întregite, prezentarea în diferite lucrări diferă foarte mult. 
Contribuie la aceasta momentul în care se face aprecierea, formaţia autorului, opțiunea 
politică ş.a. 

K. Hitchins considera că „Între cele două războaie mondiale, România a prezentat 
contrastul izbitor dintre o înapoiere adânc înrădăcinată, pe de o parte, şi înflorirea, chiar dacă 
inegală, a industrializării şi urbanizării, pe de altă parte”. 

Concluzia Irinei Livezeanu este că „Unirea din 1918 a însemnat apariția unui stat 
profund scindat, efectele neaşteptate ale secolelor de separare politică ridicând mari dificultăți 
în faţa lui şi în faţa sentimentului identităţii naţionale din rândul populației sale. Caracterul 
fragil, segmentat al acestui stat unificat a fost surprinzător pentru naționaliștii români, 
nepregătiți în perioada antebelică, a naționalismului iredentist, să facă faţă caracterului 
multinațional şi divizat în regiuni al țării lor”. 

După cercetări personale sau coordonate, de aproape jumătate de secol, V. Axenciuc 
scrie în 2003: „În consecință, cu toate progresele incontestabile de dezvoltare şi modernizare 
obținute, de recuperare a unei părți importante din retardarea sa seculară, economia 
românească, în perioada interbelică, se plasa încă pe ultimele locuri pe scara dezvoltării 
continentului nostru, pe aceleaşi pe care le ocupa la sfârşitul secolului XIX şi pe care se va 
situa şi la sfârşitul secolului XX. Deşi anul 1938 constituie anul de vârf al dezvoltării 
economice în sistemul social capitalist din secolul XX, din argumentele de mai sus reiese că 
supraestimarea acestei dezvoltări şi fetişizarea nivelului său ne depărtează de realitatea 
istorică”. 

Referindu-se tot la economie, I. Scurtu are o viziune sensibil diferită: „În perioada 
interbelică, economia României a cunoscut o puternică dezvoltare, ca urmare a aplicării 
politicii «prin noi înşine», a sprijinului acordat de stat prin credite, o politică vamală 
protecţionistă, lansarea unor comenzi de mărfuri către întreprinderile particulare. [...] Ca 
urmare a evoluţiilor din economie, România s-a transformat, de la mijlocul anilor '30, dintr-o 
țară agrară într-una agrar-industrială”. 


Compararea naţiunilor, stabilirea locului unei ţări într-un posibil „clasament” european 

sau mondial pot părea „desuete”, aparținând de „modele” romantice. Considerăm, totuşi, utilă 
o astfel de abordare, pentru stabilirea — mai precisă şi nuanţată — a coordonatelor istoriei 
românilor în perioada interbelică. Fireşte, există multiple dificultăți, ce factori (domenii) 
comparăm? care ţări — cele dezvoltate? vecinii? — le includem în „clasament”; — cum stabilim 
o viziune echilibrată, fără a exagera „performanţele” dar nici „limitele”? ş.a. Conștienți de 
aceste riscuri, am ales următoarele domenii: — teritoriul; — populația; — nivelul şi structura 


economiei; — regimul politic; — relaţiile internaţionale. 


Teritoriul 

După Marea Unire, România reprezenta 2,52% din suprafața Europei, ocupând locul 10 
între țările continentului. România era mai mică decât Germania (470.714 kmp), Franţa 
(550.986 kmp), Polonia (388.635 kmp), dar mai mare decât Cehoslovacia (140.499 kmp), 
Ungaria (93.061 kmp), Bulgaria (103.146 kmp), Iugoslavia (249.468 kmp), Grecia (130.199 
kmp). 

Prin urmare, România întregită îşi consolida poziția în sud-estul Europei, beneficiind de 
o suprafaţă semnificativ mai mare decât a celorlalte state, fiind depăşită doar de Polonia şi, 


evident, de U.R.S.S. 


Populaţia 

Mărimea şi densitatea. Marea Unire de la 1918 a avut ca urmare aproape o dublare a 
populaţiei: de la 7.771.341 locuitori în 1914 la 14.669.841 locuitori în 1919. Astfel, devine o 
țară mijlocie, fiind a opta din Europa, după mărimea populaţiei. 

În anul 1930, cu o populaţie de peste 18.000.000 locuitori, România era întrecută doar 
de: U.R.S.S. (inclusiv teritoriile asiatice) — 160.000.000 locuitori; Germania — 65.092.000 
locuitori; Franţa — 41.610.000 locuitori; Italia — 41.069.000 locuitori; Marea Britanie — 
39.952.377 locuitori; Polonia — 31.685.000 locuitori; Spania — 23.563.867 locuitori. Avea 
populația mai numeroasă decât: Ungaria — 8.688.319 locuitori; lugoslavia — 13.822.505 
locuitori; Cehoslovacia — 14.735.711 locuitori; Grecia — 6.398.000 locuitori; Bulgaria — 
5.776.400 locuitori ş.a. 

O problemă importantă este cea a românilor rămaşi după Marea Unire în alte state: în 
Rusia — 249.711; în Iugoslavia — 229.398; în Bulgaria — 60.080; în Ungaria — 23.760; în 
Cehoslovacia — 13.711; în Albania — 40.000; în Grecia — 19.703. 


În anul 1930, densitatea populaţiei României, de 61,2 locuitori pe kmp, era mai mare 


7 


decât media europeană de 44,3 locuitori pe kmp. Pentru comparaţie, oferim câteva exemple: 
Marea Britanie — 265 loc./kmp; Germania — 138,3 loc./kmp; Ungaria — 93,4 loc./kmp; Franța 
— 75,5 loc./kmp; Cehoslovacia — 104,9 loc./kmp; Bulgaria — 56 loc./kmp; Iugoslavia — 55,6 
loc./kmp; Grecia — 49,1 loc./kmp. 


Natalitatea. În perioada 1931-1934, natalitatea la mia de locuitori era: România — 33,4; 
Iugoslavia — 32,4; Portugalia — 29,8; Polonia — 27,4; Lituania — 25,8; Italia — 23,7; Ungaria — 
22,5; Olanda — 21,4; Cehoslovacia — 20,1; Danemarca — 17,7; Franţa — 16,8; Elveţia — 16,5; 
Germania — 15,9; Anglia — 15,5; Austria — 14,7; Suedia — 14,4 etc. 


Mortalitatea. În aceeaşi perioadă, mortalitatea prezenta următoarele medii la mia de 
locuitori: România — 20,5; Iugoslavia — 18,5; Portugalia — 17,2; Polonia — 14,5; Lituania — 
14,6; Italia — 14; Ungaria — 15,8; Olanda — 8,9; Cehoslovacia — 13,8; Danemarca — 10,8; 
Franţa — 15,7; Elveţia — 11,7; Germania — 11; Anglia — 12,2; Austria — 13,5; Suedia — 11,8 etc. 


Speranţa de viaţă (populaţie de 60 de ani şi peste 60 de ani) era următoarea: România 
(1930) — 6,6; Bulgaria (1926) — 8,1; Iugoslavia (1931) — 8,2; Grecia (1928) — 8,9; Italia (1931) 
— 10,8; Olanda (1930) — 9,4; Ungaria (1930) — 9,7; Cehoslovacia (1930) — 10,2; Franţa (1931) 
— 14; Germania (1933) — 11,1; Suedia (1930) — 12,8; Anglia (1931) — 11,3; Austria (1934) — 
12,2; Norvegia (1930) — 11,6; Elveţia (1930) — 10,7. Şi la acest „reper” România se situa între 


ultimele țări ale continentului. 


Știința de carte evoluase astfel (în procente): Belgia (1920) — 92,5; Bulgaria (1926) — 
60,3; Estonia (1922) — 89,2; Franţa (1926) — 94,1; Grecia (1928) — 56,7; Italia (1921) — 73,2; 
Letonia (1930) — 81,2; Lituania (1923) — 67,3; Polonia (1921) — 67,3; Portugalia (1920) — 
34,8; România (1930) — 57; Rusia (1926) — 51,3; Spania (1920) — 57; Ungaria (1920) — 84,8. 
Creşterea procentului ştiutorilor de carte — aproape triplarea faţă de 1912 — are între explicaţii: 
— Transilvania, Banatul şi Bucovina aveau un procent de alfabetizare superior Vechiului 
Regat, datorat în bună măsură prezenței minorităților; — statul român a iniţiat o politică 
ofensivă de dezvoltare a şcolii — inclusiv în provinciile unite cu Țara — care şi-a dat roadele 
încă din primul deceniu după 1918. Un merit incontestabil a avut în această luptă cu 


analfabetismul ministrul liberal al învăţământului, C. Angelescu. 


Nivelul şi structura economiei 


Am selectat câteva „repere” privind economia României în perioada interbelică, care 


pot contribui la stabilirea poziției ţării în Noua Europă. 


Structura populaţiei după ocupaţie (%): 


Ţara Anul ploaia; ea | Industrie A dt b Transport | Diverse 

i solului credit 
Germania 1933 28,9 40,4 13,6 4,8 12,3 
Austria 1934 31,7 33,4 12,4 4,2 18,3 
Bulgaria 1926 80,0 9,0 2,7 1,3 7,0 
Statele Unite | 1930 22,0 31,8 18,2 9,0 19,0 
Franţa 1934 35,7 33,7 12,5 5,0 13,1 
Grecia 1928 53,7 15,9 7,6 3,9 18,9 
Ungaria 1930 50,8 23,0 5,7 2,8 17,7 
Italia 1931 47,3 29,5 8,3 4,6 10,3 
Japonia 1930 50,3 19,5 17,0 3,2 10,0 
Norvegia 1930 35,3 26,5 12,5 9,3 16,4 
Țările de Jos 1930 20,6 38,1 15,8 7,6 17,9 
România 1930 78,2 7,2 3,2 1,7 97 
Elveţia 1930 21,3 45,0 14,6 4,4 14,7 
Cehoslovacia | 1930 28,3 42,2 8,7 4,9 15,9 
Uniunea 1926 84,9 5,9 1,4 1,5 6,3 
Sovietică 


Dintre țările aflate în tabel, România era depăşită doar de U.R.S.S. şi Bulgaria în 


privința procentului de populație care lucra în agricultură; şi trebuie observat că țări vecine, ca 


Cehoslovacia, Ungaria, Grecia aveau un procent semnificativ mai mare de populație care 


lucra în industrie. 


Evoluția raportului dintre industrie şi agricultură, după valoarea producției, în totalul 
producției celor două sectoare 


FE Producţia Producția 
Anii SRI “ spe 
agricolă industrială 
1925 68,2 31,8 
1929 63,2 36,8 
1934 53,4 46,6 
1938 51,4 48,4 


Prin urmare, în preajma declanşării celui de-al doilea război mondial, se înregistrează o 


apropiere a valorii producţiei industriale de cea agricolă. Este, şi acesta, un reper care 

contribuie la stabilirea caracterului agrar-industrial al economiei României. 


Dinamica producției industriale, pe sectoare 


m Total Industria Industria Industria 

Anii : 3 ARE = Fani 
industrie | extractivă | prelucrătoare | electrică 

1925 74,5 60,6 78,4 61,4 
1929 100,0 100,0 100,0 100,0 
1934 123,3 148,0 118,1 131,7 
1936 133,4 156,9 125,6 167,9 
1938 141,2 131,5 136,3 201,4 


Dinamica producției industriei prelucrătoare din România şi alte ţări, în perioada 
1913-1938 


Anul baza 1913 = 100 

Mondial | România | Franţa | Germania | Cehoslovacia | Ungaria | Polonia 
1913 100,0 100,0 100,0 100,0 100,0 100,0 100,0 
1920 93,2 x 70,4 59,0 69,8 = 35,1 
1921 81,1 47,2 61,4 14,7 100,0 64,0 46,8 
1922 99,5 13,2 87,8 81,8 91,8 80,0 73,9 
1923 104,5 13,2 95,2 55,4 96,7 56,6 71,2 
1924 111,0 89,0 117,9 91,8 129,0 66,6 56,8 
1925 120,7 92,2 114,3 94,9 136,4 76,7 63,1 
1926 126,5 103,7 129,8 90,9 130,4 83,4 58,9 
1927 134,5 118,8 115,6 122,1 153,8 98,7 76,1 
1928 141,8 131,8 134,4 118,3 166,0 108,0 86,1 
1929 153,3 136,9 142,7 117,3 171,8 113,9 85,9 
1930 137,5 132,5 139,9 101,6 155,5 108,1 75,8 
1931 122,5 140,6 122,6 85,1 138,5 98,6 64,4 
1932 108,4 111,9 105,4 70,2 107,6 91,3 52,7 
1933 121,7 136,2 119,8 79,4 101,4 101,1 59,4 
1934 136,4 167,8 111,4 101,8 113,4 114,4 68,2 
1935 154,5 165,2 109,1 116,7 120,1 123,1 14,2 
1936 178,1 175,0 116,3 127,5 138,3 136,6 83,3 
1937 195,8 182,9 123,8 138,1 164,8 150,0 97,6 
1938 182,7 177,9 114,6 149,3 145,5 143,3 105,2 


Producția mondială de petrol între anii 1931-1937 (mii tone): 


Continentul/Ţara 1931 1937 
Producția mondială 189.299 279.663 
AFRICA 290 173 
AMERICA DE NORD 116.877 173.233 
AMERICA CENTRALĂ 6.305 9.068 
AMERICA DE SUD 23.016 35.545 
ASIA (fără U.R.S.S.) 12.694 25.472 
EUROPA (fără U.R.S.S.) T129 8.331 
U.R.S.S. 22.392 27.821 
Germania 229 451 
Polonia 630 501 
România 6.756 7.153 

Datele statistice justifică aprecierea că în perioada interbelică industria „a înregistrat 
dezvoltarea cea mai însemnată dintre toate sectoarele economiei naționale. Ea a realizat, după 
înfăptuirea refacerii, un ritm mediu anual de creştere de 5,2%, şi-a dublat patrimoniul de 
investiții, şi-a modificat structura spre ramurile producătoare de mijloace de producţie; s-a 
diversificat producția bunurilor, îndeosebi de consum; a sporit semnificativ capacitatea de 
acoperire a pieții interne cu produse manufacturate (de la 40% din necesarul consumului 
intern în 1924 la 82% în anul 1938). [...] Deşi se dezvoltau ramurile siderurgică, metalurgică, 
electrotehnică, necesitățile de instalaţii şi maşini ale ţării se acopereau doar în proporţie de 15- 
20%; industria națională era încă departe de a putea produce maşini industriale, agricole, 


unelte de tehnicitate ridicată pentru înzestrarea proprie şi a celorlalte domenii”. 


Pentru agricultură, un „reper” deosebit de concludent se referă la productivitate. Pentru 
anii 1933-1937, situația se prezenta astfel: 

a) la grâu am obţinut media de 9,3 q/ha, pe când media mondială este de 9,4 q/ha, 
iar cea europeană de 13,6 q/ha; 

b) la secară am obţinut media de 9,4 q/ha, pe când media mondială este de 10,4 
q/ha, iar cea europeană de 13,6 q/ha; 

c) la orz am obținut media de 7,5 q/ha, pe când mondială este de 10,9 q/ha, iar cea 
europeană de 14 q/ha; 

d)la ovăz am obţinut media de 8,2 q/ha, pe când media mondială este de 11,2 q/ha, 
iar cea europeană de 15,1 q/ha; 

e) la porumb am obţinut media de 9,6 q/ha, pe când media mondială este de 12,8 
q/ha, iar cea europeană de 13,9 q/ha. 

Între factorii care explică această situaţie se aflau: — nivelul tehnic scăzut al agriculturii; 
— sistemul de cultivare a pământului; — nefolosirea îngrăşămintelor chimice şi insuficienta 
utilizare a celor organice; — lipsa investiţiilor. Spre exemplu, în anul 1938, ponderea 
investițiilor din agricultură era de doar 10,6% din totalul investiţiilor pe întreaga economie. 

Au existat, fireşte, şi rezultate care înscriu România în partea superioară a unui posibil 
„clasament” european sau mondial. Suprafaţa cultivată cu porumb o situa pe primul loc în 
Europa, iar producţia pe al treilea din lume, după Statele Unite ale Americii şi Argentina. Era 
cea mai mare producătoare de rapiță din Europa, ocupa poziția a şaptea la inul de sămânță şi 
al doilea la cânepa de sămânță. Prin suprafața cultivată cu viţă de vie era a cincea ţară din 


lume. În privinţa cabalinelor — repartizate pe cap de locuitor — România ocupa locul III în 

Europa, după Danemarca şi Polonia. Iar la ovine — după numărul total — ocupa locul IV în 


Europa, după Uniunea Sovietică, Marea Britanie şi Spania. 


Regimul politic 

În primii ani după încheierea primului război mondial, Europa era dominată de regimuri 
democratice. Doar în Rusia se instaurase încă din 1917 un regim totalitar, iar în Ungaria 
(1920) o dictatură. 

După două decenii, numărul ţărilor cu regimuri autoritare (dictatoriale) crescuse 
semnificativ: Albania, Austria, Bulgaria, Estonia, Germania, Grecia, Italia, Iugoslavia, 
Letonia, Lituania, Polonia, Portugalia, România, Spania. 

Din această perspectivă, trebuie subliniat că România a fost unul dintre ultimele state 
ale Europei în care s-a instaurat un regim de autoritate, cel al lui Carol al II-lea, în februarie 


1938. 


Rolul în relaţiile internaţionale 

Este bine ştiut că, după Conferința de pace de la Paris, statele Europei s-au grupat în 
două mari „tabere”; în prima se aflau statele care au acţionat pentru aplicarea tratatelor, pentru 
menţinerea granițelor şi apărarea păcii; a doua cuprindea statele care au urmărit încălcarea şi 
revizuirea tratatelor, revanşa, războiul. De asemenea, sunt bine cunoscute acţiunile României 
în cadrul Micii Înţelegeri, Antantei Balcanice, Ligii Naţiunilor, în cadrul unor conferințe 
internaţionale, acțiunile ferme faţă de pericolul de război, faţă de încălcările tratatelor etc. În 
final, după prăbuşirea Sistemului de la Versailles, după actele de forță ale Germaniei, Rusiei 
Sovietice, Italiei, Ungariei şi Bulgariei, România a fost una dintre victimele declanşării 
războiului, pierzând în vara anului 1940 o treime din teritoriu şi populaţie. Sub ameninţarea 
vecinilor, a Germaniei şi Italiei, România întregită s-a prăbuşit. Evoluţia istorică după iunie 
1940 trebuie înţeleasă în contextul războiului mondial. Ar fi şi este o mare nedreptate ca 
România să fie judecată — cum se întâmplă în unele lucrări — numai din perspectiva campaniei 
din Est, uitându-se politica consecventă de apărare a păcii din perioada interbelică, ca şi 
campania din Vest, declanşată la 23 august 1944. 

x 

Pe baza acestor considerații şi date statistice, putem formula câteva observații şi 

concluzii: 


— În metodologia cercetării perioadei interbelice — ca şi a altor perioade din istoria 

noastră — se impune o abordare echilibrată, fără a exagera performanțele sau limitele, fără 
etichetări grăbite şi şabloane sau judecăţi inspirate de crezul politic etc. Simţul măsurii este un 
imperativ pentru istorici, având în vedere şi interesul sporit față de România întregită, regăsit 
în istoriografie, dar şi în mass-media după 1990. 

— Deşi consecințele Marii Uniri — în plan teritorial, demografic, economic — au fost 
spectaculoase, perioada — marcată de refacere şi crize economice — a fost prea scurtă pentru a 
aduce progrese la fel de semnificative şi a le consolida. 

— Totuşi, economia României a cunoscut un ritm accelerat de dezvoltare, mai ales în 
privinţa industrializării. Întreaga statistică economică demonstrează saltul de la o economie 
preponderent agrară (la 1914) la cel de economie agrar-industrială (la 1938). 

— Evident, România era încă departe de nivelul statelor industriale din Occident, şi chiar 
din Europa Centrală (Cehoslovacia). Dar trebuie subliniat că, în jumătate de secol de 
industrializare (după adoptarea Legii de încurajare a industriei din 1887), România redusese 
sensibil decalajul faţă de Occident. Multe întreprinderi din România (,Malaxa”, IAR-Braşov, 
„Mociorniţa”, Uzinele din Reşiţa etc.), transporturile pe calea ferată, industria extractivă ş.a. 
erau competitive pe plan european şi mondial. 

— Din această perspectivă — a ritmului dezvoltării — se poate vorbi de un succes al 
modernizării, proces instituționalizat în timpul domniei lui Al.I. Cuza şi continuat până la al 
doilea război mondial, cu etape de accelerare la începutul secolului al XX-lea, între anii 1924- 
1928, 1933-1938. 

— Şi — sau poate mai ales — viaţa spirituală cunoaşte progrese semnificative. Triplarea 
numărului ştiutorilor de carte, organizarea unor universități şi facultăți noi, ca şi a unor 
instituţii de cultură, „explozia” presei scrise, înființarea Radio-ului ş.a. sunt doar câteva 
exemple, care fac din România întregită un moment de referință în afirmarea culturii române 
moderne. Totodată, legăturile cu cultura occidentală s-au multiplicat şi intensificat. 
Bucureştiul era supranumit „Micul Paris”, în primul rând din considerente ale vieţii spirituale. 

— Un „reper” semnificativ, care devine uneori hotărâtor în aprecierea generală a 
perioadei interbelice se referă la nivelul de trai. 

Dacă luăm în consideraţie structura populaţiei după mediul de locuire, structura 
populației active, repartiția proprietăţii în agricultură, numărul salariaților, raportul 
salarii/preţuri ş.a., constatăm că: — aprox. o treime din țărănime (cei cu proprietăți până la 5 
ha) aveau un nivel de trai foarte scăzut (la limita subzistenţei) şi scăzut; — o jumătate din 


numărul familiilor ţărăneşti (incluzând deci şi proprietarii cu 5-10 ha) aveau un nivel de trai 

foarte scăzut, scăzut şi decent; — aprox. 20% din populaţia oraşelor trăia modest sau decent; — 
un nivel de trai bun şi foarte bun aveau proprietarii agricoli care deţineau peste 10 ha de 
pământ, salariaţii din industrie, transporturi, construcții etc., bugetarii, meseriaşi, patronii etc. 
Adăugând şi celelalte repere — locuințele, alimentaţia, asistența sanitară etc. —, se poate 
concluziona că aprox. o treime din populaţia ţării avea un nivel de trai foarte scăzut şi scăzut. 
Două treimi trăiau decent, bine, foarte bine etc. 

Trebuie subliniat că populația României interbelice avea un nivel de trai mai ridicat 
decât în perioada anterioară şi superior la unele capitole — locuinţele, alimentaţia — unor țări 
vecine. Înfăptuirea reformei agrare — cea mai radicală din această parte a Europei —, procesul 
de urbanizare, creşterea semnificativă a numărului de lucrători în industrie, transporturi, 
construcții, mărirea personalului bugetar, au determinat creşterea numărului de familii care 
aveau un nivel de trai peste cel decent. 

— Evoluţia regimului politic din România, de la democraţie la dictatură, activitatea 
partidelor politice, manifestările politicianiste etc. constituie subiectul unor ample 
controverse. Credem că o judecată credibilă trebuie să aibă în vedere raportarea permanentă la 
celelalte ţări europene, indiferent de mărimea lor sau de tradiția parlamentară. Tarele 
regimului politic din România nu trebuie eludate sau subapreciate, dar nici exagerate, pentru 
că va fi greu de explicat de ce trecerea la un regim de autoritate, apoi de dictatură, s-a realizat 
abia în contextul politic intern şi extern din preajma declanşării celui de-al doilea război 
mondial. 

— La fel, rolul României în relaţiile internaţionale nu trebuie supraestimat. Dar trebuie 
repetat că guvernul de la Bucureşti s-a situat alături de democraţiile occidentale până în vara 
anului 1940 — când Franţa s-a prăbuşit — deci şi după instaurarea regimului de autoritate al lui 


Carol al II-lea. 


ÎNTREBĂRI RECAPITULATIVE 


1. Precizaţi principalele consecinţe ale Marii Uniri. 


2. Care era poziția României întregite în Noua Europă? 

II. NOUL CADRU DE AFIRMARE A CULTURII 


Marea Unire a deschis noi orizonturi şi vieţii spirituale, înregistrându-se în perioada 
interbelică o dezvoltare fără precedent. Este cunoscută unitatea culturală existentă cu mult 
timp înainte în spațiul românesc, care nu a exclus unele particularități de la o provincie la alta, 
de la o zonă la alta, particularităţi care nu-i alterau unitatea fundamentală. În discursul de 
recepţie la Academia Română, la 23 mai 1923, Octavian Goga remarca însemnătatea marelui 
act național ca „o consecință logică a unui proces normal de evoluţiune, un ultim acord într-o 
zbuciumată simfonie” şi aducea un minunat elogiu puterii de rezistenţă a poporului român: 
„Am trăit perioade tulburi de apăsare, sub loviturile lor ar putut uşor să intervie stingerea 
noastră. Totdeauna însă, cu rezistența îndârjită a sănătăţii robuste, masele româneşti de 
pretutindeni au păstrat şi în cele mai amărâte zile instinctul sigur al unei înrudiri organice. 
Unitatea de suflet ni s-a menţinut astfel fără ştirbire de-a lungul veacurilor. Ca la un loc cu 
adâncimi mari, viforele au bătut valurile de la suprafață şi au pătat adesea oglinda lor, în albia 
de jos însă unda a rămas limpede şi pură”. 

Înlăturarea barierelor politico-naționale a permis accesul larg la valorile culturii 
româneşti; totodată, noul spațiu statal a beneficiat de contribuţia neîngrădită a tuturor 
provinciilor. „Descătuşând energiile, Unirea din 1918 a încercat — uneori în condiții dificile, 
de unde nu şi puţine eşecuri — o solidarizare a generaţiilor, provinciilor, finalităților. Dar poate 
că particularitatea cea mai interesantă a epocii o constituie afirmarea în acelaşi spațiu de 
cultură şi creaţie, alături de români şi nu o dată printr-o afinitate stilistică izvorâtă din 
exprimarea uneia şi aceleiaşi realități (cu luminile şi umbrele ei), a naționalităților conlocui- 
toare”. 

Constituirea statelor naţionale în centrul şi sud-estul Europei a dat naţiunilor respective 
posibilitatea afirmării lor mai hotărâte în concertul european. Au dispărut unele complexe 
provinciale, societatea românească s-a eliberat în mare măsură de ceea ce s-au numit atunci 
problemele locale, regionale, lărgindu-şi accesul la viaţa spirituală mondială. Țara noastră a 
devenit aptă — va consemna Tudor Vianu — să intre în marele dialog universal al culturilor, 
aducându-și cu mai multă rodnicie contribuţia la reformularea sau soluţionarea unor probleme 
cheie ce confruntau conştiinţa umanității. Intelectualitatea, implicată puternic în înfăptuirea 
Marii Uniri, considera că începea o nouă etapă în istoria neamului şi că menirea oamenilor de 


cultură şi ştiinţă era de a edifica o cultură superioară, care să fie la cotele cele mai ridicate ale 

realităților umanității, să contribuie la progresul universal şi să se remarce prin pecetea 
particulară a geniului național românesc. Simion Mehedinţi îşi încheia discursul de recepţie la 
Academie, rostit la 6 iunie 1920, cu cuvintele: ,„... Mai ales acuma, după întregirea politică, 
toate națiunile pământului aşteaptă să vadă ce vrem să fim şi ce loc voim să ocupăm în cadrul 
istoriei universale”. Fenomenul cultural românesc a depăşit, în perioada interbelică, formulele 
provinciale, constituindu-şi o cale marcant naţională de afirmare. Aceasta a dat culturii 
române nu numai o notă proprie din punct de vedere a istoriei culturii, ci şi o marcă valorică 
de rang european şi universal. 

După câțiva ani, în 1923-1924, Liviu Rebreanu remarca saltul înregistrat în viața 
noastră culturală, minimalizând într-un fel realizările anterioare, şi îşi exprima optimismul 
pentru ce avea să vină: „Între avântul de azi al unui întreg popor spre cultură şi anemicele 
pâlpâiri din trecut nu se poate face comparaţie decât în dauna trecutului [...]. Viitorul e al 
nostru. Până azi ne-am luptat cu veacurile ca să trăim. De-aici încolo vom dovedi lumii că 
trăim aevea, prin cultura românească”. În primul număr al săptămânalului „Mişcarea literară”, 
în calitate de director, Liviu Rebreanu îi combătea, într-un articol-program, pe cei care „ridică 
din umeri cu dispreţ când e vorba de viaţa literară română contimporană”, incapabili să vadă 
roadele noii etape. „Literatura, artele, cultura românească se află, credem, într-o epocă de 
înflorire fără pereche în scurta noastră istorie culturală”. Efervescenţa intelectuală s-a 
manifestat printr-o veritabilă explozie a tipăritului, ziare, reviste, cărți etc. „Cantitatea, 
indiferent de valoare, dovedeşte totuşi bogăţia râvnei creatoare. Înainte de-a alege, trebuie să 
ai din ce anume să alegi. Cantitatea devine astfel premisa calității. Bogăția cantitativă permite 
o mai îngrijită selecție calitativă”. 

După depăşirea greutăților generate de război şi, mai apoi, de criza din 1929-1933, 
dezvoltarea economiei naționale, rezultatele obținute în modernizarea unor ramuri, 
excedentele bugetare înregistrate din 1923-1927 şi 1935-1939 şi sumele importante acordate 
de stat educaţiei şi culturii au constituit un suport solid asigurat vieţii spirituale. Învățământul, 
cultura şi artele, cercetarea ştiinţifică au fost încurajate şi prin sprijinul primit din partea unor 
prefecturi şi primării, instituţii şi întreprinderi, persoane juridice şi fizice, organisme 
neguvernamentale etc. Democratizarea societăţii, reforma agrară, acordarea votului universal, 
chemarea la viaţă politică a milioane de oameni au avut ca efect creşterea interesului pentru 
viața publică. dorința de instruire, de ridicare a nivelului de cultură. Munca intelectuală era 
bine apreciată şi plătită, condiţia socială a intelectualului îi asigura un statut corespunzător 
pregătirii sale, realizării materiale şi spirituale. Participarea activă a României la viaţa 


16 


internațională, la schimbul de valori, a asigurat reluarea şi dezvoltarea legăturilor cu centrele 
culturale ale Occidentului. Completarea studiilor, documentarea şi perfecționarea în multiple 
domenii, participarea la conferinţe internaționale, publicarea unor rezultate valoroase în 
străinătate etc., au asigurat o prezență numeroasă a tinerilor, a unor personalități marcante la 
viața universitară, ştiinţifică şi culturală a vremii. Această circulaţie permanentă a ideilor şi a 
valorilor a contribuit substanțial la valorificarea potențialului cultural-ştiinţific la cote înalte 
ŞI, în acelaşi timp, la afirmarea mai puternică, faţă de perioada anterioară Marii Uniri, în 
câmpul creaţiei originale. 

Într-un text scris în 1953, Mircea Eliade se referea la destinul său, la climatul creaţiei 
literare (Şi îl putem extinde la creația culturală în general) din perioada interbelică, încadrat 
între ceea ce fusese înainte de 1918 şi ceea ce va urma după 1940. Un fragment ceva mai 
întins din aceste pagini memorialiste este deosebit de semnificativ pentru a înțelege mai 
profund efervescenţa spirituală din acea perioadă, dincolo de unele chestiuni de detaliu asupra 


cărora nu stăruim: 


„Fac parte din generația cea mai norocoasă pe care a cunoscut-o până acum istoria României. Nici 
înainte, nici după generaţia noastră, România n-a mai cunoscut libertatea, belşugul şi disponibilitatea de 
care ne-am bucurat noi, cei care au scris între 1925 şi 1940. Generaţia lui Nicolae Iorga fusese aproape pe 
de-a întregul confiscată de profetismul naţional şi cultural care trebuia să pregătească războiul pentru 
întregirea neamului. Generaţia frontului fusese sacrificată ca să găsim noi o Românie mare, liberă şi 
bogată. Când am început noi să scriem, prin 1925, nici un «ideal naţional» nu se solicita în imediat. Am 
fost cei dintâi români care puteam face şi altceva decât istorie naţională, filologie românească şi profetism 
cultural — fără să avem sentimentul că trădăm cauza neamului. Am avut o libertate care se cucerise cu 
foarte mult sânge şi cu foarte multe renunțări, şi nu ştiu dacă eram întotdeauna conştienţi de imensele 
sacrificii făcute de înaintaşii noştri pentru ca noi să putem pleca în India sau în Statele Unite, să-i putem 
discuta pe Freud sau pe Andre Gide la «Fundaţia Carol» în fața a două mii de persoane, să putem vorbi de 
autonomia culturii, de primatul spiritualului, de neangajare şi aşa mai departe [...]. Eram cei dintâi care 
culegeam roadele atâtor generaţii mai mult sau mai puţin sacrificate. Imperiile Habsburgilor şi al țarilor se 
prăbuşiseră — şi, în acei cincisprezece ani care au precedat pactul Stalin-Hitler, noi am putut respira 
liniştiţi. Cred că am fost singurii români care s-au bucurat de un răgaz atât de lung. Generaţia care se 
ridica prin 1940, deja tulburată de tensiunile care începuseră după 1934, a plecat în Rusia, şi cei care s-au 
mai întors s-au întors cu ruşii după ei. Culturaliceşte, a fost o generaţie pe de-a întregul sacrificată. Noi 
am cunoscut singurul miracol care a fost posibil în istoria politică: «neutralismul» sau, mai exact dialogul 


liber între oameni de credinţe opuse.” 


Factorul cultural a căpătat dimensiuni deosebite în cadrul politicii statului, făcând 


dificilă o delimitare a celor două domenii. Numeroşi intelectuali de vază au deținut funcții 

înalte, după cum cei mai mulți oameni politici aveau o serioasă pregătire în diferite specialități 
ale ştiinţei ş culturii. Dincolo de căutări, împliniri şi eşecuri, exponenţi de frunte ai culturii au 
avut un rol activ, mult mai mare ca până atunci, în viaţa statului, iar statul, prin diferitele sale 
pârghii a sprijinit material şi moral creaţia ştiinţifică, tehnică, artistică. Academia Română, 
universitățile (pe lângă universitățile din Iaşi şi Bucureşti, universităţile româneşti de la 
Cernăuţi şi Cluj), alte institute de învățământ superior şi institute de cercetări au avut un rol 
mai mare ca până atunci în dezvoltarea ştiinţei româneşti. După o fază de organizare, de 
asimilare, din care n-au lipsit realizările ştiinţifice de valoare, se intră după 1918 într-o nouă 
etapă, în care cercetarea originală capătă o amploare deosebită, cu rezultate de valoare 
națională şi universală. Asistăm la o modernizare a predării şi cercetării în strânsă legătură cu 
lumea ştiinţifică de peste hotare. S-au format însemnate şcoli ştiinţifice, curente literar- 
artistice pe lângă unele catedre, laboratoare, institute, staţiuni, cenacluri, reviste de prestigiu, 
în diferite centre ale țării, având în frunte mari oameni de cultură şi artă, deschizători de 
drumuri în domenii de cea mai mare importanță. 

Deosebit de semnificativă pentru frământările izvorâte din grija de a înnoi societatea 
românească şi de a contribui mai activ la modernizarea ei a fost înfiinţarea la laşi, în martie 
1918, în zilele grele ale războiului, a Asociaţiei pentru studiul şi reforma socială, de către un 
grup de intelectuali în frunte cu D. Gusti, Vasile Pârvan, Virgil Madgearu, care s-a 
transformat, imediat după război, la Bucureşti, în Institutul Social Român. Numai cunoaşterea 
directă, sistematică, profundă a realității — s-a afirmat în acest cadru — putea să formeze o 
temelie sigură la regenerarea desăvârşită a statului român, întrucât numai o cunoaştere exactă 
a situației de fapt putea să îndrume transformarea societăţii româneşti pe căile unei dezvoltări 
prospere. În acest spirit, o contribuţie deosebită au adus cercetările pe teren, mai ales la sate, a 
echipelor studenţeşti, sub îndrumarea unor specialişti din diferite domenii. Mai târziu, Henri 
H. Stahl sublinia valoarea internaţională a şcolii conduse de D. Gusti, marcând o etapă nouă 
în istoria doctrinelor sociologice, prin cea dintâi încercare de a constitui o metodă de cercetare 
interdisciplinară a realităților sociale bazată pe o teorie sociologică originală. 

În România întregită, stat naţional unitar, locul şi rolul minorităţilor au crescut, în raport 
cu situaţia din vechea Românie. În cadrul unui proces complex de înțelegere şi acceptare, mai 
rapidă sau mai lentă, totală sau parțială, a noii realități, dincolo de poziţiile extremiste dintr-o 
direcție sau alta, este de remarcat faptul că la multe din realizările epocii şi-au adus 
contribuția populația românească şi minoritățile, ținând seama de particularitățile tradiționale 
de viaţă economică, socială, cultural-confesională etc. S-a închegat un dialog cultural între 

reprezentanții națiunii majoritare şi cei ai minorităţilor naţionale, o colaborare în diferite 
medii ŞI instituţii (şcoli, teatre, redacţii de ziare şi reviste, societăți şi fundaţii culturale etc.), s- 
a manifestat un pluralism cultural autentic, cum erau puţine în Europa acelei perioade. 

Presa — care a înregistrat un avânt fără precedent în întreaga țară — a fost un domeniu în 
care minoritățile naționale s-au manifestat plenar. Unele ziare de mare tiraj, precum 
„Adevărul” şi „Dimineaţa”, se aflau în proprietatea unor etnici minoritari, mai ales evrei. 
Exista o bogată presă în limbile minorităţilor naţionale. În anul 1922 se tipăreau în România 
un număr de 657 ziare şi 524 reviste, din care 181 ziare şi 75 reviste în limbile minorităților 
naționale: 144 în maghiară, 71 în germană, 17 în rusă, 6 în ebraică, 5 în bulgară etc. 
Semnificativ este şi faptul că în 1924 a apărut la Cluj, sub direcția lui Sextil Puşcariu, revista 
„Cultura”, tipărită în limbile română, franceză, germană şi maghiară, având în redacție pe 
Lucian Blaga, Yves Anger, Kristof György şi Oscar Netoliczka. Revista îşi propunea să ofere 
o imagine fidelă a mişcării intelectuale din România şi cultiva relaţiile spirituale de înţelegere 
şi apropiere. În 1929, pe teritoriul Transilvaniei se editau 192 de periodice în limba maghiară 
şi 67 în limba germană, iar în mai multe oraşe numărul publicațiilor în limbile minorităților 
era mai mare decât al celor în limba română. Din redacțiile multor publicaţii făceau parte 
cetățeni români de diferite etnii, iar în paginile unor reviste bilingve sau chiar trilingve găsim 
semnăturile cărturarilor români, maghiari, germani evrei. În planul vieţii culturale, 
frământările, căutările populației maghiare din România şi-au găsit expresia în tendințele 
promovate de presa maghiară, de numeroasele reviste, care — unele cu o durată efemeră, altele 
cu viaţă îndelungată — au evidenţiat şi orientări capabile să se transforme în factori de 
convergenţă. Efervescenţa culturală a Transilvaniei dintre cele două războaie mondiale nu a 
exclus, ci dimpotrivă a permis „în cea mai largă măsură afirmarea scrisului maghiar şi săsesc 
prin numeroase cercuri literare, reviste, case de editură şi prin afirmarea câtorva interesanți 
prozatori şi poeţi. Era şi drept să fie aşa”. 

O analiză statistică pentru anii 1917-1927 ne arată că în Basarabia au apărut 58 de 
gazete, dintre care 24 în limba română, iar 34 în limba rusă; din primele, 10 erau cotidiene, iar 
din categoria a doua — 32. O bună parte din cotidienele ruseşti din Basarabia erau conduse de 
români basarabeni. Onisifor Ghibu aprecia în 1927 că presa românească era „o piesă 
minoritară” în Basarabia. Situaţia nu s-a schimbat prea mult nici în perioada următoare. În 
1935 ziarul „Viaţa Basarabiei” constata că, în timp ce publicaţiile în limba română întâmpinau 
greutăți financiare, „presa în limba rusă, zic în limba rusă, deoarece ziarele ce apar nu sunt 


ziare ruseşti, ci doar scrise în această limbă, nu pare a duce lipsuri”. Au apărut, în special la 

Chişinău, dar şi în alte oraşe basarabene, periodice în limba română cu o activitate mai mult 
sau mai puţin îndelungată în intervalul 1918-1940: „Sfatul Țării”, „România Nouă”, „Cuvânt 
Moldovenesc”, „Viața Basarabiei”, „Cuvântul Basarabiei”, „Basarabia noastră”, 
„Luminătorul” şi altele. Tabloul presei din perioada interbelică este extrem de divers, atât în 
ce priveşte limba de expresie, profilul, orientarea, cât şi ținuta, valoarea. Numărul ziariştilor a 
crescut, distingându-se printre ei personalități de seamă de diferite naţionalităţi, directori, 
redactori, reporteri etc., cu un rol important în viața social-politică şi culturală a vremii. Presa 
a constituit — în repetate rânduri — un factor de echilibru, de dezvăluire a unor afaceri veroase, 
după cum nu au lipsit atacurile la adresa democrației, a regimului parlamentar. 

Împreună cu învățământul, s-a dezvoltat în Basarabia o puternică acțiune menită să 
aşeze la locul cuvenit valorile culturii româneşti. Universitatea Populară s-a înființat în 
februarie 1919 la Chişinău, din iniţiativa unui grup de intelectuali basarabeni şi a celor veniți 
din vechiul Regat, Ardeal şi Bucovina: Pan. Halippa, O. Ghibu, I. Nistor, Şt. Ciobanu, Gh. 
Murgoci ş.a. Universitatea a contribuit, pe lângă activitatea culturală, la realizarea obiectivelor 
politico-naţionale de importanță primordială pentru românii basarabeni, constituind un factor 
activ în procesul de integrare a Basarabiei în statul întregit. Au fost cuprinse în programul de 
activitate cursuri zilnice, precum şi conferințe duminicale, dezbătându-se teme referitoare la 
istoria românilor, istoria literaturii române, geografia României, economia națională, istoria 
Bisericii. Pe parcursul anilor '20, Universitatea Populară a desfăşurat o activitate intensă, cu 
participarea a numeroşi profesori şi cu sprijinul direct al Ministerului Instrucțiunii. Pentru o 
mai bună coordonare a acestei acțiuni, începând cu anul 1927, prin ordinul ministrului Ion 
Petrovici, s-au înfiinţat centre culturale, care cuprindeau câteva localităţi. În cadrul lor, se 
organizau manifestări culturale (conferinţe, şezători culturale, serbări şcolare) cu scopul 
răspândirii cunoştinţelor din diferite domenii în categorii largi ale populaţiei. Prin activitatea 
lor, aceste centre completau acţiunile întreprinse de căminele culturale, diversificând astfel 
mijloacele de educaţie națională; rolul principal l-au avut învățătorii şi profesorii, susținuți 
material de către minister. 

Între asociaţiile culturale înființate în Basarabia imediat după Unire, „Cercul 
Moldovenesc” din Chişinău (1919) şi-a propus drept obiective: cultivarea limbii şi 
răspândirea literaturii române prin ţinerea de conferinţe, organizarea de spectacole de teatru, 
şezători etc., „cunoaşterea şi strângerea legăturilor de prietenie şi înfrățire dintre românii de 
pretutindeni”. În cadrul Cercului şi-au desfăşurat activitatea intelectuali din toate provinciile 


României întregite: profesori, jurişti, publicişti, reprezentanți ai autorităților administrative, 

ofiţeri, studenţi ş.a. O realizare deosebită a fost editarea revistei „Moldova de la Nistru”, 
scrisă „pe limba poporului românesc basarabean”. Dezvoltarea culturii şi a conştiinţei 
naționale în Basarabia, cu participarea unor factori din toate provinciile româneşti, cu sprijinul 
direct al statului, prin noua organizare a învățământului şi Bisericii în anii ce au urmat Unirii, 
a înregistrat un ritm deosebit, contribuind la procesul de integrare în viaţa spirituală a 
României întregite. 

În urma Marii Uniri, tabloul cultelor a devenit mult mai complex decât cel din perioada 
anterioară. În conformitate cu recensământul din 1930, populaţia României se repartiza astfel, 
după religie: ortodoxă 13.108.227 (72,6%), greco-catolică 1.427.391 (7,9%), romano-catolică 
1.234.151 (6,8%), mozaică 756.930 (4,2%), reformată-calvină 710.706 (3,9%), evanghelică- 
luterană 398.759 (2,2%), islamică 185.486 (1%), unitariană 69.257 (0,4%), baptistă 60.562 
(0,3%), lipoveană 57.288 (0,3%) şi cu procente sub 0,1l: adventistă 16.102, armeano- 
gregoriană 10.005, armeano-catolică 1.440, alte religii şi secte 7.434, liber-cugetători 6.604, 
nedeclarată 6.686. Cu puţine excepţii, populaţia de acelaşi neam nu era de una şi aceeaşi 
religie. Deosebirile se explică printr-o serie de factori istorici cu o existență mai mult sau mai 
puţin îndelungată, specifici unei etnii sau unei provincii sau zone; la acestea s-au adăugat 
motive subiective, ținând de poziția adoptată în momentul efectuării recensământului. 

Constituţia din martie 1923 prevedea, în art. 22: „Libertatea conştiinţei este absolută. 
Statul garantează tuturor cultelor o deopotrivă libertate de protecţiune, întrucât exerciţiul lor 
nu aduce atingere ordinii publice, bunelor moravuri şi legilor de organizare ale statului”. 
După 1918, aproape pentru toate cultele, se puneau probleme de organizare la nivelul întregii 
țări, ținându-se seama şi de tradiţiile existente. „Odată cu înfăptuirea României întregite — se 
arăta în Raportul la proiectul de lege pentru regimul general al cultelor — s-au schimbat 
lucrurile şi în ce priveşte cultele. Deşi din întreaga populație aproape 12 milioane (în realitate, 
erau peste 13 milioane — n.ns.) sunt creştini ortodocşi, prin urmare marea majoritate, mai 
avem însă Biserica națională a fraţilor uniți cu Papa de la Roma; avem catolici, luterani, 
calvini, unitari şi baptişti [...]. Şi avem cultul mozaic şi cultul mahomedan sau musulman. 
Toate aceste culte au avut un trecut sub dominaţiuni străine şi organizaţii diferite, fie în 
Transilvania, Banat, Maramureş, Bucovina şi chiar Basarabia”. Sesizând specificul fiecărei 
părți din întregul numit România, ministrul Cultelor şi Artelor, Al. Lapedatu, explica, în 
Expunerea de motive a legii, raţiunea noii măsuri: „Această caleidoscopică variație de 
regimuri (din diferite provincii — n.ns.) nu mai poate fi menţinută pentru că este incompatibilă 


cu caracterul unitar al statului, care trebuie să fie condus şi administrat după legi unitare, 

aceleaşi pretutindeni şi pentru toți”. 

Legea pentru regimul general al cultelor din aprile 1928 clasifica cultele în culte 
istorice, culte noi şi asociații religioase, ultimele două supuse unor condiţii speciale de 
recunoaştere. Erau considerate culte istorice: cultul ortodox, cultul greco-catolic (unit), cultul 
catolic (de rit latin, grec-rutean şi armean), cultul reformat (calvin), cultul evanghelic-luteran, 
cultul unitarian, cultul armeano-gregorian, cultul mozaic (cu riturile sale), cultul mahomedan. 
Toate cultele, cu excepția celui romano-catolic, erau autocefale; această neatârnare se 
întemeia pe principiile lor fundamentale, dogmatice şi canonice. Legea intervenea pentru a 
împiedica anumite legături, cu caracter revizionist, cu autorități din afară. Al. Lapedatu 
constata că, şi după 1918, „avem în ţară episcopi care exercită jurisdicția bisericească şi în alte 
state şi avem cetăţeni care depind de episcopi din străinătate [...]. Situaţiunea aceasta nu este 
compatibilă cu suveranitatea şi interesele superioare ale statului. Teritoriul eparhiilor din 
România trebuie să se termine acolo unde se termină hotarele ţării, iar cetăţenii români nu pot 
fi supuşi jurisdicției, nici chiar bisericeşti, a arhiereilor străini, care îşi au reşedinţa pe 
teritoriul altor state”. Excepţia admisă sub acest raport în favoarea cultului catolic era 
determinată de faptul că şeful său spiritual îşi avea sediul în străinătate. Această situație fusese 
reglementată prin Concordatul cu Vaticanul, încheiat în 1927, dar ratificat în 1929, după 
adoptarea legii pentru regimul general al cultelor. Legea a stabilit situația de drept a cultelor, 
raporturile între stat şi culte, relaţiile dintre culte etc. Se consemna că Statul şi Biserica se 
găseau în raport de strânsă colaborare, urmărind realizarea aceluiaşi scop, prin legea lui 
juridică şi, respectiv, legea ei morală. Legea a stat la baza activității din acest domeniu (cu 
câteva modificări, completări) până în anul 1948, reprezentând o piatră de temelie în acțiunea 
de consolidare, pe baze democratice, a României întregite. 

În acelaşi articol 22, Constituţia din 1923 preciza: „Biserica creştină ortodoxă şi cea 
greco-catolică sunt biserici româneşti. Biserica ortodoxă română, fiind religia marii majorități 
a românilor, este biserica dominantă în statul român, iar cea greco-catolică are întâietate față 
de celelalte culte”. La 17/30 decembrie 1919, sesiunea extraordinară a Sfântului Sinod şi a 
Consistoriului Superior Bisericesc, cu participarea ierarhilor din vechiul Regat şi din 
provinciile unite, a adoptat o declaraţie în care se preciza: „Unirea națiunii române — cea din 
1918 — să se extindă şi asupra sfintei noastre biserici strămoşeşti, aşa ca Biserica Ortodoxă a 
Basarabiei, a Bucovinei şi a Ardealului, a Banatului, a Crişanei şi cea din părțile ungurene să 
alcătuiască o singură Biserică Autocefală Ortodoxă Naţională Română, a cărei autoritate 


supremă este Sfântul Sinod al Sfintei Biserici Ortodoxe Autocefale a României întregite”. A 

doua zi, în funcția de mitropolit primat a fost ales Miron Elie Cristea, episcop de Caransebeş, 
înscăunat la 1 ianuarie 1920. În condiţiile create de Marea Unire, s-a impus ca Biserica 
Ortodoxă Română să fie ridicată la cea mai înaltă treaptă ierarhică. În februarie 1925 a fost 
adoptată legea pentru ridicarea Scaunului Arhiepiscopal şi Mitropolitan al Ugro-Vlahiei, ca 
Primat al României, la rangul de Scaun Patriarhal. Pe baza acestei legi, mitropolitul primar 
Miron Cristea a devenit, la 1 noiembrie 1925, patriarh. Legea pentru organizarea Bisericii 
Ortodoxe Române (mai 1925) reafirma caracterul dominant al acestei biserici în statul român, 
autocefalia, părțile constitutive etc. 

Constituţia din 1923, legile din 1925, legea pentru regimul general al cultelor, 
concordatul cu Vaticanul — dincolo de unele probleme care au stârnit discuții sau atacuri dintr- 
o direcție sau alta — au oferit un cadru Juridic pentru organizarea şi practicarea cultelor (legal 
constituite) într-un spirit profund democratic, de toleranță şi înțelegere reciprocă. Pe lângă 
unitățile organizatorice, părților constitutive specifice, cultele au avut la dispoziţie instituții de 
învățământ, şi-au dezvoltat baza materială şi personalul necesar practicării cultului. Erau 
membri de drept în Senat capii confesiunilor care aveau mai mult de 200.000 de credincioşi, 
precum şi reprezentantul musulmanilor. Împreună cu alte măsuri legislative adoptate în anii 
'20 (legea pentru organizarea judecătorească, legea persoanelor juridice, legea pentru 
organizarea administrativă, legile referitoare la reglementarea raporturilor de muncă, legea 
sindicatelor profesionale, legea pentru învățământul primar şi normal-primar), cele referitoare 
la culte au fost apreciate ca „legi noi de unificare”, care au contribuit, direct sau indirect, la 
consolidarea României întregite, la instituirea cadrului juridic unitar, absolut necesar 


desfăşurării vieţii publice normale într-un stat suveran. 


ÎNTREBARE RECAPITULATIVĂ 


1. Precizaţi noile dimensiuni ale factorului cultural în România întregită. 

III. ÎNVĂŢĂMÂNTUL 


Evoluţia învățământului reprezintă o „cheie” esențială pentru înțelegerea spiritului în 
care s-a înfăptuit şi consolidat Marea Unire, pentru descifrarea multiplelor semnificaţii ale 
perioadei interbelice, pentru a stabili coordonatele României întregite în istoria modernă şi 
contemporană. 

În primii ani după război şi, în general, în „deceniul consolidării Unirii”, Ministerul 
Instrucțiunii Publice s-a preocupat de refacerea localurilor şcolare, de asigurarea accesului la 
învățătură a tuturor copiilor şi a tinerilor — mai ales a celor din provinciile unite cu Țara, care 
suferiseră consecinţele opresiunii străine —, de unificarea şi modernizarea legislației. 

Prin decrete regale, Universitatea maghiară din Cluj şi Universitatea germană din 
Cernăuţi au fost transformate în universități româneşti. Cursurile Universității din Cluj s-au 
inaugurat la 1 februarie 1920, iar cele ale Universităţii din Cernăuţi, la 24 octombrie 1920. La 
ambele festivități a participat Regele Ferdinand, însoțit de membri ai familiei regale. Într-un 
articol dedicat festivităților de inaugurare a Universităţii din Cluj, I. Agârbiceanu scria: 
„Universitatea Ardealului îşi deschide porțile dorite de atâtea generații de studenţi, nu pentru 
a sfida pe unguri, nici pentru a nesocoti drepturile altor popoare conlocuitoare, ci pentru a 
îndeplini dreptatea unui popor năpăstuit, lăsat în întuneric veacuri întregi, fără să-şi frângă 
sufletul naţional de cele mai primejdioase asperități ale unei educații şi culturi străine”. 

Printre „legile noi de unificare” elaborate între anii 1922 şi 1926, C. Hamangiu a inclus 
şi legea pentru învățământul primar al statului (Şcoli de copii mici, şcoale primare, şcoale şi 
cursuri de adulţi, şcoalele şi clasele speciale pentru copii debili şi anormali educabili) şi 
învățământul normal-primar din 26 iulie 1924. Legea reprezintă un moment de referință 
dintr-o acţiune amplă, de dezvoltare şi modernizare a învățământului de toate gradele, în care 
statul român s-a angajat cu multă hotărâre şi cu o contribuţie materială substanțială. 

S-a realizat o analiză atentă a situației existente imediat după Unire şi s-au fixat 
obiectivele ce trebuiau îndeplinite în ceea ce mai târziu s-a conturat ca o primă etapă, 1918- 
1928, în evoluţia învăţământului de după război. „Războiul, ştergând hotarele care de veacuri 
ne despărțeau şi întrunind pe toți românii la un loc, a deschis o eră nouă istoriei neamului 
nostru, creând în acelaşi timp noi cerinţe şi noi condițiuni de viață. Organizarea şi îndrumarea 
învăţământului trebuiau, deci, să corespundă stării de lucru din România de după război, 


ținându-se bineînţeles seamă, atât de experiența trecutului, cât şi de progresele şi 


24 


transformările realizate în alte părţi”. În Expunerea de motive la legea din 1924, ministrul 
Instrucțiunii Publice, C. Angelescu, sublinia necesitatea reformei din acest domeniu: „Unirea 
deschide o eră nouă istoriei neamului nostru. Situaţia creată în urma ei aduce cu sine o serie 
de probleme izvorâte, fie din trebuinţa înaintării statului român în viitor, fie din trebuința 
consolidării şi unificării acestui neam. În toate ramurile noastre de activitate se ivesc 
necesităţi noi, se impun probleme care cer să fie îndeplinite. În problema şcolară se impune, 
pe de o parte, reforma învăţământului potrivit cerințelor moderne şi noilor stări şi condițiuni 
de viaţă, iar, pe de altă parte, se impune unificarea organizațiunii şcolare, ca urmare firească a 
situațiunii create prin Unire”. Unificarea învățământului primar al statului trebuia să 
înlocuiască cele patru tipuri de organizare şcolară existente cu unul singur şi să contribuie la 
realizarea unui deziderat major: „Şcoala trebuie să provoace pretutindeni o primenire a 
sufletelor; să trezească conştiinţa naţională la cultura şi viaţa românească şi să închege 
unitatea sufletească a tuturor românilor. Numai luminând şi întărind conştiinţa naţională vom 
spori puterile de viaţă şi de rezistență ale neamului, la toate asalturile dinafară şi dinăuntru şi 
vom asigura trăinicia stăpânirii noastre în noile graniţe ale regatului”. 

Votul obştesc şi împroprietărirea sătenilor, care „au pus adevăratele baze democratice 
ale statului român”, cer şi „democratizarea învățământului, adică răspândirea cât mai largă a 
culturii în straturile adânci ale poporului”. Şcoala e cel dintâi factor chemat să formeze 
conştiinţa cetățenească necesară exercitării drepturilor politice „în interesul țării şi pentru 
binele obştesc”, iar împroprietărirea „cere ca şcoala să formeze din copii plugari luminaţi, 
spirite deschise, accesibile la progres, capabile să înțeleagă rostul lucrărilor pe care le reclamă 
cultura sistematică a pământului şi întrebuinţarea uneltelor agricole perfecționate, spre a spori 
puterea de rodire a solului”. Democraţia dă putință oricui, „fără deosebire de credințe 
religioase, stare economică sau socială [...], să se înalțe până acolo unde munca şi puterile sale 
intelectuale îi permit, căci numai astfel se poate stabili ierarhia meritului. Dar, pentru ca 
fiecare să se poată înălța, trebuie ca oricine să aibă libertatea şi posibilitatea de a căpăta 
învățământul cel mai larg, pe care ţara îl poate da. Numai procedând astfel, ţara poate pune în 
evidenţă şi poate folosi toate valorile pe care le posedă”. 

În primii ani de după război „s-a pus prima barieră serioasă analfabetismului”, prin 
înființarea de mii de posturi de învățători, urmată de o amplă campanie de construcții şcolare. 
În timpul războiului o mare parte din localurile de şcoli a fost deteriorată sau chiar ruinată 
complet. Lipsa localurilor proprii s-a resimțit şi mai mult imediat după Unire, ca urmare a 


creşterii considerabile a numărului de copii obligați a urma şcoala primară. „In teritoriile 

alipite, situația era şi mai dezastruoasă, căci în afară de clădirile de şcoli primare făcute, cu 
atât de mari sacrificii, de către cele două confesiuni româneşti din Ardeal, atât în această 
provincie, cât şi în Bucovina şi în Basarabia, erau sute şi mii de comune fără şcoală 
românească şi, prin urmare, fără clădirea care să poată servi acestui scop”. Campania de 
construcții şcolare a început în anul 1922; la fondurile alocate de stat s-a adăugat contribuția 
țărănimii. „Pretutindeni populația rurală s-a ridicat cu un avânt nebănuit şi din obolul şi 
munca ei a clădit, în toate unghiurile țării, noi localuri de cultură națională, care vor rămâne 
pentru totdeauna mărturia vie a dorinței poporului de a se lumina, de a deschide ochii la o 
nouă viaţă”. În anii 1922-1926 s-au reparat toate şcolile primare şi s-au clădit sau reparat 
radical alte 5.824 localuri de şcoli cu 11.115 săli de clasă. 

În acest context a fost discutat proiectul şi adoptată legea din 26 iulie 1924. Era definit 
învățământul primar de stat, care cuprindea: şcolile (grădinile) şi căminele de copii mici, 
şcoala primară (de 7 clase pentru copiii care nu-şi continuau învățătura după terminarea 
primelor 4 clase), şcolile şi cursurile de adulți, cu frecventarea obligatorie şi gratuită, „atât 
pentru tinerii neştiutori de carte, cât şi pentru cei care n-au absolvit învățământul primar” până 
la vârsta de 18 ani, şcolile şi clasele speciale pentru copiii întârziați la minte, „pentru cei slabi, 
bolnăvicioşi sau predispuşi la tuberculoză [...], pentru copiii cu apucături rele, nesociabili sau 
VICIOŞI |...], pentru copiii orbi şi surdo-muţi, spre a li se da putinţa să fie instruiți şi educați”. 
Învăţământul primar se putea realiza şi în şcolile sau institutele particulare autorizate de stat şi 
în familie, în conformitate cu legea învățământului particular. Din categoria şcolilor primare 
publice făceau parte cele înființate de stat şi cele înfiinţate de comune şi judeţe, cu autorizarea 
Ministerului Instrucțiunii. 

Învățământul primar era declarat unitar în tot cuprinsul ţării, obligatoriu şi gratuit. În 
şcolile statului, învăţământul primar se preda în limba română. „În comunele cu populaţie de 
altă limbă decât limba română, Ministerul Instrucțiunii Publice va înființa şcoale primare cu 
limba de predare a populaţiei respective, în aceeaşi proporţie ca şi în comunele românești. În 
aceste şcoale studiul limbii române va fi însă obligator, în numărul de ore stabilit prin 
regulament”. 

Legea conţinea prevederi referitoare la aplicarea obligativităţii învățământului primar 
(inclusiv la amenzile pentru absenţe nemotivate, ce puteau fi transformate în închisoare), la 
înfiinţarea şi funcţionarea şcolilor primare, la recensământul populaţiei şcolare, la personalul 
didactic (condiţiile de numire, titularizarea, acordarea gradelor, transferarea, pensionarea, 


drepturile şi datoriile acestuia, distincții şi recompense, pedepse, mijloacele de perfecționare, 

salariile etc.). 

Întreţinerea învățământului primar era în sarcina comunelor, statul contribuind cu plata 
personalului didactic. Toate celelalte cheltuieli cădeau în sarcina comunelor, care le efectuau 
prin comitetele şcolare. „În centrele cu populaţie de altă limbă decât limba română, în care 
comunele întrețin, potrivit aliniatelor de mai sus, şcoale primare cu limbă de predare română, 
statul va contribui într-o măsură echitabilă la întreținerea şcoalelor primare minoritare 
primare, cu drept de publicitate”. Comunele aveau sarcina de a construi, repara şi întreţine 
localul de şcoală şi locuinţa directorului, a dota cu mobilier, a înzestra şcoala cu material 
didactic, a îngriji de curăţenia, încălzitul şi luminatul localului şcolii, a plăti oamenii de 
serviciu ş.a. Erau precizate şi atribuțiile comitetului şcolar comunal şi ale celui judeţean. 

Legea prevedea înființarea bibliotecilor şcolare, „cu cărți instructive şi morale, cu 
scopul de a cultiva la copii gustul de citit şi a li se îmbogăţi mintea cu cunoştinţe folositoare”. 
Pe lângă bibliotecile şcolare puteau funcționa biblioteci populare, „cu scopul de a răspândi în 
popor cunoştinţe folositoare”. Ambele biblioteci se înzestrau cu cărţi alese din lista întocmită 
de comisia bibliotecilor de pe lângă Ministerul Instrucțiunii, pentru alte cărți cerându-se 
aprobarea revizoratului şcolar. Pe lângă şcolile normale urmau a se înfiinţa biblioteci peda- 
gogice, „înzestrate cu cărți de literatură, istorie, geografie, ştiinţe, pedagogie şi didactică, spre 
a fi utilizate de membrii corpului didactic pentru cultura lor generală şi profesională”. 

Titlul II al legii se referea la învățământul normal-primar, prevăzându-se că „şcoalele 
normale sunt aşezăminte de stat, a căror menire este de a forma corpul didactic al şcoalelor de 
copii mici şi al şcoalelor primare. Ele vor avea aceeaşi organizare în toată țara”. Pe lângă 
fiecare şcoală normală va funcționa câte o şcoală de aplicaţie, care face parte din şcoala 
normală. Şcoala normală dispunea de o întindere de teren îndestulătoare pentru lucrările 
practice şi experienţele de agricultură, horticultură, pomicultură şi silvicultură, precum şi de 
ateliere pentru activităţi practice. Şcolile normale erau internate, elevii putând fi bursieri, 
semibursieri şi solvenți. Toţi elevii se angajau să servească cel puţin 10 ani în învățământ; 
absolvenţii care nu intrau în învățământ şi învățătorii care-l părăseau înainte de expirarea 
acestui termen „vor fi dați în urmărire, ei sau reprezentanţii lor legali, să restituie statului 
cheltuielile făcute cu întreținerea şi instrucțiunea lor în şcoalele normale”. 

Unele prevederi ale legii se refereau la situaţiile speciale ivite în noile provincii. 
Încadrările membrilor corpului didactic primar din aceste teritorii urmau a se face după 
verificarea actelor de către o comisie alcătuită în acest scop. Învăţătorii şi institutorii de limba 


şi religia mahomedană care funcționau în şcolile primare din Dobrogea şi Cadrilater, 

absolvenţi ai seminarului musulman al statului având o vechime de cel puţin 5 ani, puteau fi 
numiți cu titlu provizoriu pe baza recomandării inspectorului circumscripției respective, în 
urma unei inspecții speciale. Profesorii şi candidații de profesori ai şcolilor speciale pentru 
educaţie şi instrucția copiilor şi tinerilor anormali îşi păstrau drepturile câştigate. „Actualii 
profesori ai acestor şcoale care au diplomă liberată de comisiunea examinatoare medico- 
pedagogică a Universităţii din Cluj şi care au o vechime de 15 ani de serviciu pe teren şcolar, 
sunt asimilați cu profesorii secundari în tot ce priveşte salariul, drepturile şi îndatoririle”. 

Pentru preoţii români, care au funcționat ca învăţători la şcolile române din Ardeal, 
Bucovina şi Basarabia şi care s-au retras din învățământ după 1918, se prevedea posibilitatea 
reintrării în învăţământ cu toate drepturile câştigate, „în timp de 2 ani de la promulgarea 
acestei legi, pe baza avizului consiliului permanent şi al inspectoratului regiunii în care au 
funcționat”. 

Legea înlesnea integrarea învăţătorilor minoritari de la şcolile statului. Cei care 
reuşiseră la examenul de limba română desfăşurat în anul 1923 nu mai trebuiau trece un alt 
examen pentru încadrarea în învățământ; dacă însă, la inspecţiile ce li se vor face, se va 
constata că ei nu au cunoştinţe suficiente pentru predarea limbii române, a istoriei românilor, 
a geografiei României şi a instrucției civile, ei vor fi trimişi să urmeze cursuri de două luni, în 
timpul verii, încheiate cu un examen suplimentar de capacitate pentru aceste materii. 

Legea pentru învățământul primar al statului din 26 iulie 1924 admitea şi şcolile 
particulare. S-a adoptat, în acest sens, legea asupra învățământului particular promulgată la 
22 decembrie 1925. „Învăţământul şi educaţia elevilor — se stipula în art. 1 — se pot face, în 
afară de şcoalele statului şi în şcoalele particulare (ale confesiunilor, ale comunităților, ale 
particularilor), sau în familie”. Şcoala particulară se putea înființa numai pe baza unei 
autorizaţii date de Ministerul Instrucțiunii şi funcționa sub supravegherea şi controlul 
acestuia. Puteau fi şcoli particulare, şcoli de copii mici, şcoli primare, şcoli de grad secundar, 
cu învățământ teoretic sau practic. „Nu se pot înfiinţa pe cale particulară şcoale normale şi 
şcoale superioare cu caracter universitar” (art. 8). 

Legea preciza condiţiile (inclusiv cele  material-financiare) necesare obținerii 
autorizaţiei de funcționare, modul de administrare şi funcționare a acestor şcoli, limba de 
predare etc. Şcolile particulare nu aveau dreptul să elibereze nici un fel de diplomă; ele puteau 
să dea numai adeverinţe, redactate în limba română şi în limba de predare a şcolii. În legătură 
cu acest aspect, legea prevedea: „Limba de predare în şcoalele particulare, frecventate de elevi 


a căror limbă maternă este alta decât cea a statului, se va stabili de susţinătorii şcoalei”. 

Indiferent de limba de predare, limba română, istoria românilor, geografiei României se vor 
preda în limba română de către profesori calificați. 

Atât în legea pentru învățământul primar al statului, cât şi în aceea asupra 
învățământului primar particular, problema studierii în limba maternă a cunoscut o soluţionare 
democratică, în spiritul actelor de unire, al unor tratate internaționale încheiate după război şi 
al prevederilor Constituţiei din martie 1923. De altfel, problema a fost discutată şi în cadrul 
dezbaterilor organizate de Institutul Social Român în 1921-1922, pe marginea adoptării noii 
legi fundamentale a statului român. O atenţie specială i-a acordat prof. Ion Nistor, ministru de 
Stat în guvernul Ion I.C. Brătianu, în prelegerea Învăţământul în viitoare Constituţie, ţinută la 
21 mai 1922. În urma realizării unităţii naţionale, „ajunşi astfel stăpâni pe soarta noastră şi 
stând în fața momentului hotărâtor de a da statului întregit o nouă Constituţie, trebuie să dăm 
chestiunii limbii o soluție dreaptă şi fericită. Noi nu trebuie să cădem în păcatele maghiarilor, 
austriecilor şi ruşilor, care, cu toate că erau o minoritate infimă, ştiură să-şi impună limba lor 
în şcoală. Noi trebuie să recunoaştem fiecărei minorități etnice dreptul de a-şi cultiva limba sa 
şi de a deschide şcoli pe socoteala sa”. Acolo unde minoritățile trăiesc în mase compacte, 
copiii lor trebuie „să primească instrucția primară şi complementară în limba lor maternă, 
ținându-se, fireşte, seama şi de necesitatea de a cunoaşte şi limba statului”. Era — preciza 
profesorul bucovinean — şi în spiritul art. 10 din convenția anexată la tratatul cu Austria, prin 
care guvernul român se angaja să înlesnească realizarea instrucției în şcolile primare în limba 
minorității respective, „învăţându-se, fireşte, şi limba română”. El considera că în viitoarea 
Constituţie soluţia „trebuie să fie mai largă decât se cere în tratatul de pace. Noi credem că 
pentru a satisface un postulat de echitate, este necesar ca elevilor de altă limbă maternă decât 
cea română să li se dea posibilitatea de a învăţat limba lor naţională în toate şcolile publice. 
Prin dispoziția aceasta s-ar putea satisface cererea justă a minorităților etnice de a-şi cultiva 
limba lor naţională în şcolile statului, întrucât, fireşte, acestea ar fi frecventate de un număr 
suficient de elevi minoritari. Încolo, statul român nu poate fi obligat de a întreţine alte şcoli 
medii, secundare şi superioare, decât româneşti. El însă nu va putea opri minoritățile de a 
deschide şi întreţine pe socoteala lor şcoli de orice grad, în condiţiile arătate mai sus, adică 
conformându-se în toate planului de învăţământ al statului şi dând cultivării limbii şi istoriei 
române considerația cuvenită”. Legislaţia referitoare la învăţământul de stat şi la cel particular 
a adoptat aceste principii, iar rețeaua şcolară dezvoltată în întreaga Românie reprezintă o 
dovadă evidentă a aplicării lui, chiar din primii ani de după Marea Unire. 

Conform legii asupra învățământului particular, şcolile particulare de copii mici şi cele 


29 


primare particulare funcționau numai cu programa de învăţământ a statului; şcolile secundare 
particulare puteau avea programe proprii, fiind însă obligatorie predarea în limba română a 
limbii române, a istoriei românilor, a geografiei României şi a dreptului constituțional al 
statului român. În anumite condiţii, ministerul putea să acorde şcolilor particulare care 
funcționau cu programa statului o autorizare specială de şcoli particulare cu drept de publi- 
citate. Pentru aceasta ele trebuiau să aibă o vechime de funcţionare de cel puțin un an, cu bune 
rezultate, să aibă spaţiu corespunzător, învățători sau profesori titulari, să păstreze în ordine 
deplină actele ş.a. „În şcoalele particulare cu drept de publicitate, promoţiunea elevilor se face 
conform cu normele prevăzute în legile şi regulamentele şcoalelor similare ale statului”. Ele 
puteau elibera adeverinţe şi certificate care să constate studiile făcute în şcoală, redactate în 
limba română şi în limba de predare a şcolii, certificatele fiind valabile numai cu viza 
ministerului. 

Pentru începutul educaţiei religioase a copiilor evrei şi musulmani de 5-7 ani, se puteau 
înființa, „în dependenţă de organizarea cultului mozaic şi musulman, aziluri religioase, în care 
catiheți calificaţi, având autorizarea Ministerului Cultelor şi a Ministerului Instrucțiunii, pun 
bazele acestei educaţiuni”. 

Referitor la învăţământul în familie, legea dădea posibilitatea elevilor pregătiţi în acest 
cadru să treacă examenele pentru curs primar şi secundar după programele şcolilor publice, 
numai la şcolile de stat din localitate, plătind însă taxe de examen ca şi elevii şcolilor 
particulare. 

Între dispoziţiile finale se află şi aceea prin care Ministerul Instrucțiunii Publice putea 
transforma, „potrivit trebuinţelor culturale ale populațiunii, unele din actualele şcoale 
particulare în şcoale de stat, întrucât susținătorii lor sau minoritatea respectivă, prin 
reprezentanţii ei legali, vor cere statului această sarcină”. 

După ce la 8 martie 1925 a intrat în vigoare legea pentru modificarea legii asupra 
învățământului secundar şi superior, care se referea la modul de promovare al unor clase şi 
trepte, la reintroducerea examenului de bacalaureat şi la echivalarea diplomelor şi 
certificatelor obţinute în străinătate, la 15 mai 1928 a fost promulgată /egea pentru 
organizarea învățământului secundar. Legea prevedea un liceu cu şapte clase şi două cicluri, 
renunțându-se la clasa a VIII-a. Această reducere, criticată în epocă, s-a făcut, cum va 
recunoaşte mai târziu însuşi ministrul C. Angelescu, din motive financiare. Legiuitorul şi-a 
propus să realizeze „liceul unitar”, în care cele trei secţii ale clasei a VIII-a (clasică, reală şi 
modernă) au dispărut, fiind înlocuite „printr-un învăţământ unic pentru toţi elevii, rămânând 

ca specializarea să se facă în universitate sau în şcoalele superioare actuale”. S-a considerat că 
alegerea timpurie a specializării (la terminarea gimnaziului de trei clase) ar fi o greşeală şi că 
această specializare s-ar face în dauna culturii generale. Aceste argumente nu vor rezista 
multă vreme, revenindu-se la liceul de opt clase, cu secțiile literară şi ştiinţifică. Legea a 
urmărit să consolideze învățământul gimnazial, să ridice şcoala secundară practică la nivelul 
şcolii secundare teoretice, să stabilească o legătură cât mai strânsă între diferitele grade şi 
ramuri de învăţământ, să elimine deosebirile între şcolile secundare de băieţi şi cele de fete, să 
reducă numărul elevilor dintr-o clasă, să restabilească prestigiul bacalaureatului, reintrodus în 
1925 etc. Dincolo de unele prevederi mai greu de acceptat sau greu de aplicat în condiţiile de 
atunci, legea s-a înscris în amplul efort de modernizare ce va fi continuat îndeosebi după 
depăşirea dificultăţilor generate de criza economică din 1929-1933. 

Măsurile adoptate de statul român între anii 1918 şi 1928 au condus la unificarea în plan 
național a sistemului de învăţământ şi au contribuit substanțial la dezvoltarea rețelei de şcoli 
pe întreg cuprinsul României. S-a manifestat în continuare o serie de greutăți materiale care 
nu au permis transpunerea în practică a tuturor dispozițiilor legii, după cum unele prevederi 
aveau în vedere o evoluţie de perspectivă, care nu s-a realizat în toate cazurile, din varii 
motive. 

Între anii 1922 şi 1928 s-au construit aproape 7.800 localuri de şcoli primare şi s-au 
reparat toate şcolile, unele distruse aproape în întregime în timpul războiului. În acest scop, 
comitetele şcolare judeţene au cheltuit aproape 760 milioane lei, la care trebuie adăugată o 
sumă cel puţin egală, „care reprezenta muncile sătenilor cu braţele şi cu transporturile şi o 
sumă de aproape 2 miliarde lei, valoarea lemnului gratuit, dat din pădurile statului pentru 
aceste şcoli”. S-au construit ori a început construirea a numeroase clădiri pentru şcolile 
normale, pentru gimnazii şi licee, alocându-se sume însemnate de la buget, la care s-au 
adăugat creditele extraordinare, precum şi sumele obținute de comitetele şcolare şi din 
inițiative particulare. 

La Unire erau 25 şcoli normale, 11 în vechiul Regat şi 6 în Ardeal (nici una în Bucovina 
şi Basarabia); până în 1928 numărul acestora s-a ridicat la 101, numărul elevilor crescând de 
la 14.450 (în 1919) la 25.410. În 1919 funcționau 32 de gimnazii şi 35 de licee de stat, pentru 
ca în 1928 să se ajungă la 168 gimnazii şi 188 licee de stat. S-au creat 350 şcoli de meserii, de 
comerţ şi profesionale (în afară de şcolile de agricultură, care aparțineau de Ministerul 
Agriculturii), alocându-se sume mari pentru dotarea atelierelor acestor şcoli. Cu toate aceste 


rezultate, aşa cum s-a observat în epocă, în ce priveşte numărul învăţătorilor, numărul 

gimnaziilor şi al liceelor de stat, raportat la numărul locuitorilor, România stătea mai prost 
decât multe state din Europa, inclusiv unii dintre vecini. 

Dezvoltarea învățământului, mai mult sub aspectul cantitativ în etapa la care ne referim, 
a răspuns unor necesităţi izvorâte din consecinţele unităţii naționale, şi, în acelaşi timp, din 
noile aspirații ale păturilor de jos. „La reluarea vieții publice după război — remarca cunoscu- 
tul om de şcoală Constantin Kirițescu — România crescuse nu numai în întindere — prin încor- 
porarea celor trei provincii surori; ea crescuse — dacă mi-a permisă expresia — şi în adâncime. 
Marile reforme agrare şi politice au zguduit organismul nostru social şi au chemat la viaţa pu- 
blică masele adânci ale populaţiei [...]. Apariția pe scena vieții publice a maselor ţărăneşti s-a 
manifestat printr-o sete de învăţătură, necunoscută până atunci. Şi nu numai de învățătură 
elementară, necesară ţăranului pentru a se descurca în nevoile vieţii de toate zilele, pe care o 
dă şcoala primară, dar de cultură superioară, care deschide drumul în spre rolurile de conduce- 
re. Noi vrem pământ! fusese tragicul leit-motiv al revendicărilor clasei ţărăneşti înainte de răz- 
boi. După război, țărănimea înstărită strigă: dați-ne şcoală! Şi această revendicare nu e un ca- 
priciu, o modă. Instinctiv, țăranul a priceput că participarea lui la viaţa de stat, hărăzită prin 
reforme, nu poate să devină realitate decât prin şcoală. La această formidabilă impulsiune de 
Jos în sus s-a asociat o egal de puternică şi conştientă acţiune corespunzătoare, pornită de sus 
în jos”. 

În aprilie 1932 era adoptată Legea pentru organizarea învățământului universitar. 
Conform art. l, acesta era organizat în patru universităţi, cele din Bucureşti, Iaşi, Cluj, 
Cernăuţi. Facultatea de Drept din Oradea era subordonată — pentru problemele de învățământ 
— Universităţii din Bucureşti. Art. 2 prevedea că „Universitățile sunt instituțiuni de stat 
autonome, în ceea ce priveşte organizarea studiilor şi conducerea. Ele sunt aşezăminte de 
învăţământ universitar teoretic şi aplicat, precum şi instituţiuni de cercetări pentru progresul 
ştiinţei şi răspândirea culturii”. De subliniat că şi facultățile din cadrul celor patru universități 
erau considerate persoane juridice (art. 3). De altfel, în spiritul autonomiei universitare, 
universitățile beneficiau — pe lângă prevederile bugetare — de un „Fond Universitar” (art. 16), 
alimentat din: — taxele de înscriere; — 40% din toate taxele de examene; — 10% din taxele de 
echivalare a diplomelor; — 10% din sumele pentru plata diferitelor comisii de concurs; — 
donaţii; — vânzarea timbrelor universitare; — reținerile făcute personalului didactic pentru 
absenţe nemotivate; — 20% din reținerile ce se fac suplinitorilor ş.a. 

Puteau deveni studenți doar tinerii care absolviseră bacalaureatul. Conform art. 73 din 


lege, puteau fi impuşi la următoarele taxe: — de înscriere; — de bibliotecă; — de examen, 

doctorat şi de diplomă; — de laborator; — de construcție, la facultățile unde exista această taxă. 

În afara celor patru mari universităţi, funcționau şi alte instituţii de învăţământ superior: 
— Şcolile Politehnice (Bucureşti şi Timişoara); — Academia de Arhitectură (Bucureşti); — 
Academia de Arte Frumoase (Bucureşti şi laşi), — Academii de Muzică şi Artă Dramatică 
(Bucureşti, laşi, Cluj, Cernăuţi); — Institutul de Educaţie Fizică (Bucureşti), — Academii 
Agronomice (Bucureşti şi Cluj); — Şcoala Superioară de Război (Bucureşti). 

x 

Marea Unire a influențat şi numărul locuitorilor ştiutori de carte. Pe de o parte, 
Transilvania şi Bucovina aveau un procent de ştiutori de carte superior Vechiului Regat, pe de 
alta, s-au intensificat eforturile pentru dezvoltarea rețelei de învățământ. 

Conform recensământului din anul 1930, situația ştiutorilor de carte, pe provincii, 


medii şi sexe, era următoarea: 


Mediul rural şi Mediul Mediul 
Provincii urban întrunite rural urban 
Total | M F | Total! M F | Total) M F 

România 57,0 | 69,2 | 45,5 | 51,3 | 64,9 | 38,7 | 77,3 | 84,5 | 70,3 
Oltenia 49,5 | 70,4 | 31,0 | 46,5 | 68,5 |27,4| 68,5 181,8 | 55,3 
Muntenia 57,6 | 74,2 | 44,9 | 48,8 | 68,5 | 30,4 | 78,4 | 87,4 | 69,6 
Dobrogea 52,9 | 65,1 | 40,2 | 47,5 | 60,7 | 34,1 | 68,5 | 77,1 | 58,9 
Moldova 57,0 | 71,3 | 43,3 | 51,6 | 67,6 | 36,3 | 72,4 | 81,6 | 63,3 
Basarabia 38,1 | 51,4 | 25,1 | 34,1 | 48,0 | 20,6 | 62,6 | 72,3 | 53,1 
Bucovina 65,7 | 72,2 | 59,0 | 59,8 | 67,1 | 53,2 | 80,3 | 84,8 | 76,1 
Transilvania 68,3 | 73,8 | 62,9 | 64,2 | 70,4 | 58,1 | 88,0 | 90,0 | 86,0 
Banat 72,0 | 80,1 | 64,4 | 68,5 | 77,7 | 59,9 | 87,4 | 90,7 | 84,2 
Crişana-Maramureş 61,5 | 67,8 | 55,4 | 54,9 | 62,4 | 47,7 | 85,9 | 88,0 | 83,8 


În privința ordinii județelor, situația se prezenta astfel: județul Braşov — 86,9% ştiutori 
de carte; judeţul Sibiu — 85%; Odorhei — 85%; Trei Scaune — 84,2%; Făgăraş — 79,5%; Timiş 
— 80%; Ilfov — 69,6%; Covurlui — 69,6%; Iaşi — 62,2%; ... Bălţi — 31,9%; Hotin — 29,7% etc. 


Deosebit de interesant este tabelul privind ştiutorii de carte după gradul de instrucție 


atins: 
Total Bărbaţi Femei 

Gradul de instrucţie cifre A cifre 5 cifre F 

absolute % absolute d absolute % 
Total 8.213.592 | 100 4.871.064 | 100 | 3.342.528 | 100 
Extraşcolară 125.435 1,5 72.662 1,5 52.773 1,6 
Primară 6.987.811 | 85,1 | 4.153.990 | 85,3 | 2.833821] 84,7 
Secundară 705.108 8,6 367.728 7,5 337.381 | 10,1 


33 


Total Bărbaţi Femei 
Gradul de instrucţie cifre A cifre ô cifre r 
absolute % absolute d absolute % 
Profesională 262.231 3,2 169.857 3,5 92.374 2,8 
Universitară 90.653 1,1 69.631 1,4 21.021 0,6 
Alte şcoli superioare 42.354 0,5 37.196 0,8 5.158 0,2 


Se constată că 85,1% dintre ştiutorii de carte au doar instrucție primară, aici fiind luaţi 
în calcul toți cei înscrişi, indiferent de numărul claselor absolvite; în învăţământul secundar, 
este un echilibru între bărbaţi şi femei, ceea ce nu se întâmplă în învățământul superior, unde 
bărbaţii sunt de peste 3 ori mai mulți. 


După procentul ştiutorilor de carte, poziția României pe continentul european era 


următoarea: 
Ţara Anul % 
Prin urmare, deşi procentul ştiutorilor Belgia 1920 | 92,5 
de carte a crescut, România se situa în a doua Bulgaria 1926 | 605, 
| | | Cehoslovacia 1921 | 92,6 
jumătate a „clasamentului”. Fireşte, aceste Estonia 1922 89.2 
date au gradul lor de relativitate (diferă Franța 1926 | 94,1 
Je decci ani î lasi ti Grecia 1928 | 56,7 
metodele de calcul, anii etc.). In acelaşi timp, Ttalia 1921 T3 
este limpede că, deşi s-au făcut eforturi mari, Letonia 1930 81,2 
erioada a fost prea scurtă pentru a se Laii W 01.5 
p p j Polonia 1921 | 67,3 
recupera marele decalaj față de tările Portugalia 1920 | 34,8 
dezvoltate. Român ia 1930 57,0 
Rusia 1926 51,3 
Spania 1920 | 57,0 
Ungaria 1920 | 84,8 
Examenul de bacalaureat (1925-1938): ” Peste 5 ani. 
Soo Promovați Promovati 
Anii Candidaţi cifre absolute % 


Junie | Sept. | Iunie | Sept. | Iunie | Sept. 
1925 3.887 | 2.768| 1.887 987| 48,6 | 35,7 
1926 4.997 | 3.674 | 2.631 | 1.720| 52,7 | 46,8 
1927 5.584 | 4.219| 2.795| 1.865] 50,1 44,2 
1928 6.538 | 9.883 | 2.870| 3.823 | 43,9 | 38,7 
1929 | 11.111 | $8.039| 6.104| 3.911| 54,9 | 48.7 
1930 8.815 | 7.019 | 4.938 | 3.377| 56,0 | 48.1 
1931 9.357 | 5.225 | 6.497| 3.234| 69,4 | 61,9 
1932 8.508 | 4.563 | 6.531| 3.256| 76,8 | 71,4 

Promovaţi Promovaţi 

cifre absolute % 
Junie | Sept. | Iunie | Sept. | Iunie | Sept. 

1933 7.815 | 4.532 | 6.005| 2.917| 76,8 64,4 
1934 6.015 | 5.549 | 3.182 | 2.182 | 52,9 | 393 
1935 2.847 | 2.176 | 1.070 563 | 37,6 | 25,9 
1936 4.0689 | 3.460| 2.428 | 1.578 | 50,7 | 45,6 
1937 5.212 | 134973. 2.777| 415061 53,3 42,1 
1938 6.270 | 3.440 | 3.820| 1.562| 60,9 | 45,4 


Anii Candidaţi 


Studenţi înscrişi la diverse facultăţi, academii, şcoli superioare din Bucureşti (1935- 


1936): 


Facultăţi, academii, 1935-1936 1936-1937 1937-1938 

şcoli superioare M F M F M F 
Facultatea de Medicină 708 279 717 324 832| 383 
Facultatea de Medicină veterinară 364 37 372 34 347 21 
Facultatea de Farmacie 417 631 322 504 227| 313 
Facultatea de Ştiinţe 1.582 455 856 710| 1.022 | 557 
Facultatea de Drept 6.559 960 | 5.840 786| 4.511| 564 
Facultatea de Litere şi Filosofie 1.125| 2.335| 14011.|. 2:022)| 41.194 | 1.841 
Facultatea de Teologie 949 26 812 28 826 21 


Academia de Înalte Studii Comerciale 3.109 751| 3.202 825 | 2.065 547 
Academia de Înalte Studii Agronomice 323 36 339 38 350 34 


Academia de Arhitectură 182 41 173 41 177 40 
Academia de Muzică şi Artă Dramatică 377 263 416 250 401| 242 
Academia de Arte Frumoase 104 163 123 185 108 127 
Şcoala Politehnică 1.382 28 | 1.716 47| 1.862 76 
Şcoala de Desen şi Arhitectură 71 6 71 6 — — 
Academia de Educaţie Fizică 94 86 94 80 79 69 


Conform statisticilor, pentru anul şcolar 1928/1929 în învăţământul primar erau înscrişi 
1.676.851 elevi, din care au promovat 61,3%. În acelaşi an şcolar, din 3.707.749 copii de 
vârstă şcolară, 1.534.025, adică 41,1% au rămas fără instruire. 

Cu o asemenea situaţie, este previzibilă poziția României în raport cu alte țări; pentru 
şcoala primară, România avea un procent de frecvență de 59,81% în anul 1932, situându-se 
pe locul 26 din 27 ţări, fiind întrecută doar de Turcia — 33%. 

Între cauzele frecvenţei slabe se aflau: — sărăcia populaţiei, în special din mediul rural; — 
folosirea copiilor la muncile agricole; — o anume mentalitate, în unele regiuni, privind 
utilitatea şcolii etc. 


Fără a diminua valoarea şi semnificaţia tuturor acestor date statistice, credem că este 

nevoie de o viziune echilibrată asupra a ceea ce putem numi nivelul cultural al românilor. 
Pentru că, civilizația satului românesc compensa, într-o anumită măsură, lipsa ştiinţei de carte. 
Pentru a judeca satul românesc, trebuie avut în vedere un complex de factori — tradiţiile, 
mentalitățile, rolul religiei etc. — şi nu doar ştiinţa de carte. 

x 

După cum am subliniat, o preocupare specială s-a manifestat pentru provinciile unite cu 
Țara, unde şcoala în limba română fusese grav neglijată sau — ca în Basarabia — total ignorată. 
Totodată, statul român trebuia să asigure — în conformitate cu obligațiile asumate prin tratatele 
internaționale şi prevederile Constituţiei din 1923 — egalitate de tratament, inclusiv în 
domeniul educaţiei, minorităților, care reprezentau aprox. 28% din populaţia țării. 

Spre exemplu, în anul 1912 erau în Ardeal 5 651 şcoli primare, cu un număr de 10.554 
învăţători, dintre care 2.655 şcoli româneşti cu 2.767 învăţători români. În 1918, înainte de 
Unire, numărul şcolilor scăzuse la 5.347, scăderea cea mai mare suferind-o şcolile românești, 
care au ajuns în număr de 2.392, deci cu 263 şcoli mai puţin. În 1922 funcționau în Ardeal 
5.842 de şcoli primare, din care 3.611 româneşti, 1.699 maghiare, 403 germane ş.a. Dacă, 
înainte de Unire, statul ungar nu întreținea nici o şcoală românească, ci numai şcolile 
maghiare, în 1922 statul român întreținea 1.020 de şcoli româneşti, 562 maghiare, 51 
germane, 159 sârbești, rutene, slovace etc. 

În Bucovina funcționau în 1914 un număr de 531 de şcoli primare, din care 179 erau 
româneşti; în 1919/1920 au funcţionat 508 şcoli, iar în 1922/1923 — 575 şcoli primare, 
repartizate astfel: 319 româneşti, 155 rutene, 47 germane, 27 evreieşti, 25 polone, 2 maghiare. 
Numărul copiilor de vârstă şcolară (de la 7 la 13 ani) era în Bucovina, în 1922/1923, de 
108.498; din aceştia au urmat şcoala 104.301 copii, adică 96%. În Bucovina, ca şi în celelalte 
provincii, se manifestă un interes deosebit de a da copiii la şcoală şi de aici „una din 
preocupările noastre de căpetenie trebuie să fie de a crea şcoale în toate aceste regiuni, unde 
dominațiunea străină a lucrat pentru deznaţionalizarea elementului românesc”. 

În Basarabia nu era, la începutul războiului, nici o şcoală românească; în 1920/1921 
funcționau 1.747 de şcoli, repartizate astfel: 1.233 româneşti, 200 ucrainene, 120 ruseşti, 78 
bulgare, 73 germane, 38 evreieşti, 3 polone, 2 de altele. În 1923/1924 au funcționat în 
Basarabia 2.041 şcoli primare; dacă în 1920/1921 numărul învăţătorilor fusese de 2.746, în 
1923/1924 numărul lor se ridicase la 3.927. În acelaşi interval, numărul elevilor înscrişi a 
crescut de la 136.172 la 203.627, reprezentând un procent de 46% (ridicat pentru Basarabia) 


din numărul total al copiilor cu vârsta de 7-13 ani. 

Accesul minorităţilor naţionale la învățământ este reflectat de numărul de elevi. Astfel, 
în anul şcolar 1930/1931, la şcolile de stat se înregistra următoarea situaţie: grădinițele de 
copii erau frecventate de 16.664 copii maghiari, 6.417 — germani, 3.154 — ruşi, 436 — sârbi, 
croaţi, sloveni, 210 — poloni, 3.445 — ruteni, ucraineni, 8.903 — bulgari, 7.407 — evrei, 3.024 — 
turci şi tătari. Şcolile primare erau urmate de 87.110 unguri, 54.088 — germani, 26.614 — ruşi, 
60.078 — ruteni, ucraineni, 50.874 — bulgari, 54.219 — evrei, 18.867 — turci, tătari. În şcolile 
secundare ale statului învățau 3.645 de copii unguri, 2.614 — germani, 1.344 — ruşi, 660 — 
ucraineni, 1.180 — bulgari, 14.112 — evrei, 178 —turci, tătari. În şcolile particulare situaţia era 
următoarea: grădiniţe: 1.309 — unguri, 5.046 — germani, 11 — ruşi, 12 — ucraineni, ruteni, 96 — 
bulgari, 56 — poloni, 2.144 — evrei, 71 — turci, tătari etc. Şcolile primare erau frecventate de: 
74.037 — unguri, 42.587 — germani, 13.138 — evrei, 33 — ruşi, 20 — ruteni, ucraineni, 2.420 — 
sârbi, croaţi, sloveni, 132 — cehi, slovaci, 757 — poloni etc. În acelaşi an de învățământ situaţia 
numerică a elevilor preparați în familie şi prezentaţi la examenele particulare ținute la şcolile 
primare ale statului era următoarea: 121 — unguri, 128 — germani, 31 — ruşi, 69 — ucraineni, 24 
— bulgari, 54 — poloni, 2.180 — evrei, 44 — greci etc. La şcolile secundare ale statului erau 
înscrişi: 3.645 — unguri, 2.614 — germani, 1.344 — ruşi, 660 — ucraineni, 156 — sârbi, 1.180 — 
bulgari, 60 — cehi, slovaci, 403 — poloni, 14.112 — evrei, 178 — turci, tătari etc. În paralel, 
funcționau şcoli secundare particulare, frecventate de 7.600 — unguri, 4.433 — germani, 160 — 
ruşi, 58 — ucraineni, 20 — sârbi, 1.170 — bulgari, 28 — poloni, 6.987 — evrei etc. La aceştia se 
adăugau elevii preparați în familie şi prezentați la examenele particulare ţinute la şcolile 
secundare ale statului: 268 — unguri, 308 — germani, 52 — ruşi, 34 — ucraineni, 8 sârbi, 77 — 
bulgari, 36 — poloni, 2.375 — evrei etc. 

De asemenea, numărul şcolilor confesionale ale minorităților a crescut sensibil după 


1918: 


Categoria Anul 1918 Anul 1925 
de şcoli catolice | reformate | luterane | catolice | reformate | luterane 
primare 367 362 258 425 684 268 
licee 13 9 9 17 11 11 
civile 25 3 5 48 19 8 
comerciale 1 — — 4 4 3 


Pe linia preocupărilor pentru situația minorităților, guvernul N. Iorga a creat un 
subsecretariat al minorităților. În Expunerea de motive prezentată în Adunarea Deputatilor, la 


13 iulie 1931, se arăta: 

„Complexitatea problemelor minoritare şi importanţa lor pentru statul român, în care trăieşte un însemnat 
număr de cetăţeni de altă origine etnică, de altă confesiune şi de altă limbă decât cea românească, face 
necesară crearea unui organ special permanent care să studieze şi urmărească, zi de zi, toate manifestările 
vieţii minorităţilor noastre şi să caute mijloacele potrivite a stabili o convieţuire armonică a tuturor, în 


cadrele intereselor generale ale statului român. 
Acest organ — Subsecretariatul de Stat al Minorităţilor — se creează prin alăturatul proiect de lege, pe 
lângă Preşedinţia Consiliului de Miniştri. 


Subsecretariatul de Stat al Minorităţilor este organul consultativ al guvernului pentru chestiunile 
minoritare şi în această calitate va putea lua iniţiativa măsurilor de orice natură, pe care le va socoti 


necesare pentru stabilirea armoniei de care am vorbit mai sus.” 


Subsecretar de stat a fost numit, prin decret regal, la 23 aprilie 1931, Brandsch Rudolf. 
x 

Setea de învățătură s-a manifestat puternic în rândurile populației româneşti de 
pretutindeni, dar ea a fost poate mai evidentă în provinciile eliberate, acolo unde au fost 
înlăturate barierele culturale puse de vechile stăpâniri. Noul cadru legislativ şi opera practică 
realizată pun în evidență progresele remarcabile obținute într-o perioadă scurtă de timp, la 
nivelul întregii ţări şi în fiecare provincie, în fiecare judeţ. Învățământul românesc din acei ani 
s-a confruntat cu greutăți materiale, cu insuficienta pregătire a unor cadre, cu anumite 
inconsecvenţe în politica şcolară etc. Multe din aceste nici nu puteau fi înlăturate în câțiva ani. 
În ansamblu, însă, statul român, într-o acţiune solidară cu largi categorii ale populaţiei, având 
la dispoziţie specialişti de seamă în posturi cheie şi acordând un sprijin financiar deloc 
neglijabil, a realizat o primă etapă dintr-un plan ce urma să cuprindă mai multe decenii. Aşa 
cum s-a spus, la formidabila presiune de jos s-a răspuns cu o egal de puternică şi conştientă 


acțiune de sus. 


Consecințele Marii Uniri asupra culturii, în general, a învățământului, în special, pot 
constitui obiectul unei analize mult mai ample. Consideraţiile noastre, datele şi faptele 
prezentate se referă la câteva părți constitutive ale unui domeniu pe cât de întins, pe atât de 
complex, plin de confruntări şi dezbateri aprinse. Preocuparea noastră a fost de a prezenta 
aspectele semnificative pentru noul cadru în care s-a produs o efervescenţă culturală de 
excepțională valoare naţională şi cu contribuții perene la cultura universală; totodată, am 
apreciat că evoluţia învățământului, cadrul său legislativ şi rezultatele obținute într-o perioadă 


scurtă de timp (din care n-au lipsit greutăţile generate de război şi criza economică) ne oferă 

posibilitatea înţelegerii mai profunde a rolului său în ansamblul fenomenului cultural 
interbelic. 

Spiritul democratic al Marii Uniri, al reformelor care au însoţit-o şi au consolidat 
România întregită, a stat la baza unei opere culturale şi a unui învățământ expresie a 
participării tuturor provinciilor, a locuitorilor țării indiferent de etnie, limbă sau religie. N-au 
lipsit greutățile, s-au manifestat şi în acest domeniu atitudini extremiste, anumite discrepanțe 
între punctele programatice şi realizări, dar politica statului, participarea activă a numeroase 
categorii de intelectuali şi rezultatele înregistrate sunt semne sigure ale procesului de 
modernizare, desfăşurat într-un ritm mai alert în cei 22 de ani de existență a României 
întregite. Mobilizarea energiilor considerabil sporite în urma înfăptuirii marelui act, 
performanţele remarcabile din mai multe ramuri ale ştiinţei, culturii, învățământului, a vieții 
spirituale în general, în condiţiile unui schimb activ de valori pe plan internațional, au condus 


la integrarea deplină a României în Europa de atunci, a statelor naționale. 


ÎNTREBĂRI RECAPITULATIVE 
1. Care erau principalele prevederi ale legislaţiei referitoare la învățământul primar şi 


secundar? 


2. Care era situaţia învățământului pentru minorități? 

IV. ORGANIZAREA CULTELOR ÎN ROMÂNIA ÎNTREGITĂ 


Tabloul cultelor din România întregită — stat unitar național — era mai complex decât 
tabloul etnic, deoarece în foarte puţine cazuri religia se suprapunea pe o anumită naţionalitate 
(şi chiar atunci existau excepţii). În conformitate cu recensământul din 1930, populaţia totală, 
de 18.057.028 locuitori, era compusă din: 12.981.324 români (71,9%), 1.425.507 unguri 
(7,9%), 745.421 germani (4,1%), 728.115 evrei (4%), 582.115 ruteni, ucrainieni (3,2%), 
409.150 ruşi (2,3%), 366.384 bulgari (2,0%), 262.501 țigani (1,5%), 154.772 turci (0,9%), 
105.750 găgăuzi (0,6%), 51.842 cehi, slovaci (0,3%), 51.062 sârbi, croaţi, sloveni (0,3%), 
48.130 polonezi (0,3%), după care urmează, cu procente mai mici, greci, tătari, armeni, 
albanezi, huţani şi alte neamuri. 

În ce priveşte religia locuitorilor, situația se prezenta astfel: ortodoxă — 13.108.227 
(72,6%), greco-catolică — 1.427.391 (7,9), romano-catolică — 1.234.151 (6,8), mozaică — 
756.930 (4,2), reformato-calvină — 710.706 (3,9), evanghelică-luterană — 398.759 (2,2), 
mahomedană — 185.486 (1,0), unitariană — 69. 257 (0,4), baptistă — 60.562 (0,3), lipoveană — 
57.288 (0,3) şi, cu sub 0,1%, adventistă — 16.102, armeano-gregoriană — 10.005, armeano- 
catolică —1440, alte religii şi secte — 7.434, liberi cugetători — 6.604, nedeclarată — 6.686. 

În timp ce românii, ca neam, deţineau majoritatea la nivelul întregii ţări şi la nivelul 
tuturor provinciilor (de la 97,5% în Oltenia, 93,4% în Muntenia, 89,8% în Moldova, la 
majoritatea simplă în Bucovina — 44,5% şi în Dobrogea — 44,2%), observaţia nu se repetă în 
ce priveşte cultele, chiar dacă ortodocşii reprezentau marea majoritate a locuitorilor ţării. În 
Transilvania majoritatea relativă a populaţiei era de religie greco-catolică, ortodocşii venind 
în rândul al doilea. În Crişana-Maramureş, ortodocşii erau cei mai numeroşi, fără a avea 
majoritate absolută. În celelalte provincii ortodocşii deţineau o majoritate absolută 
covârşitoare. Un număr mai mic de greco-catolici era în Banat, Bucovina şi Crişana- 
Maramureş. Romano-catolicii erau numeroşi în provinciile intercarpatice, în Bucovina şi 
Moldova. Calvinii şi luteranii erau mai ales între unguri şi, respectiv, saşi. 

Existenţa unor deosebiri între categoriile de neam şi religie este explicabilă, dacă avem 
în vedere existenţa unor factori istorici, care au acţionat în diferite etape, într-o provincie sau 
asupra unei etnii. La acestea se pot adăuga motive subiective, ținând de poziţia adoptată de 
unii locuitori în momentul efectuării recensământului. 


În spiritul hotărârilor de Unire, adoptate în anul 1918, statul român a promovat o 

politică de egalitate a cetăţenilor, indiferent de neam, limbă sau religie. Articolul 22 din 


Constituţia adoptată în martie 1923 prevedea, între altele: 


„Libertatea conştiinţei este absolută. Statul garantează tuturor cultelor o deopotrivă libertate de 
protecţiune, întrucât exerciţiul lor nu aduce atingere ordinii publice, bunelor moravuri şi legilor de 


organizare a statului.” 


După 1918, aproape toate cultele puneau problema organizării lor la nivelul întregii țări; 
trebuia a se ține seama de tradiţiile existente, dar şi de necesitatea consolidării statului 
național unitar. A fost o operă dificilă, care a cerut timp. 

În mai 1925 a fost adoptată legea de organizare a Bisericii ortodoxe române, iar în mai 
1927 s-a încheiat Concordantul cu Vaticanul, dar acesta n-a fost ratificat decât doi ani mai 
târziu şi pentru că trebuia mai întâi adoptată legea generală a cultelor. Principala lege, care a 
fixat regimul cultelor în România şi care a stat la baza activității respective (cu unele mici 
modificări) până în anul 1948, a fost Legea pentru regimul general al cultelor din aprilie 1928. 

În Expunerea de motive, Ministrul Cultelor şi Artelor, Al. Lapedatu, explica necesitatea 
legii şi prin înlocuirea regimurilor diferite, moştenite în Bucovina, Transilvania şi vechiul 


Regat, cu un sistem unitar: 


„Această caleidoscopică variaţie de regimuri nu mai poate fi menţinută pentru că este incompatibilă cu 
caracterul unitar al statului, care trebuie să fie condus şi administrat după legi unitare, aceleaşi 


pretutindeni şi pentru toți.” 


„Statul nostru, creat şi dezvoltat pe temeiurile sigure ale creştinismului istoric — se menționa în Raportul 
la proiectul de lege —, a înţeles în toate împrejurările că Biserica, prin înalta ei chemare spirituală, 
constituie unul din aşezămintele fundamentale în opera de închegare şi perfecționare a societăţii omeneşti. 
Cu atât mai mult îşi dă seama de valoarea ei socială astăzi când, în frigurile cumplite ce agită neamurile 
de pe urma rănilor adânci tăiate de un război istovitor, nevoia unei reculegeri morale este mai adânc 


simțită ca oricând.” 


Statul şi Biserica se găsesc în raporturi de strânsă şi permanentă colaborare, urmând 
realizarea aceluiaşi scop etic, prin legea lui juridică şi, respectiv, legea ei morală. 

În ce priveşte legătura între stat şi culte, legiuitorul a preferat sistemul superiorității 
statului față de biserică, numit şi sistemul autonomiei bisericeşti, urmând a satisface atât 
pretenţiunile juste ale Bisericii, cât şi drepturile normale ce decurg din suveranitatea Statului. 


Autonomia acordată cultelor trebuia să fie exercitată în cadrul statului, 


„căci o jurisdicție bisericească în afară sau din afară de frontierele politice ar atinge suveranitatea 

națională, care trebuie să rămână, ea singură fiind generatoare de drepturi pe teritoriul său. O singură 
excepție este admisă sub acest raport în favoarea cultului catolic, determinată de faptul că şeful lui 


spiritual îşi are sediul în străinătate.” 


Aceste relații urmau să fie stabilite prin acord special, supus aprobării corpurilor 
legiuitoare, fapt care s-a realizat în anul 1929, prin ratificarea Concordatului cu Vaticanul. 
Nu ne-am propus aici să analizăm conţinutul legii, ci numai precizăm câteva din 


principiile care i-au stat la bază. Art. 1 stipula: 


„Statul garantează tuturor cultelor o deopotrivă libertate şi protecțiune, întrucât exerciţiul lor nu atinge 
ordinea publică, bunele moravuri şi legile sale de organizare.” 


Trebuiau evitate 


„orice acte care ar putea aduce vreo jignire celorlalte culte sau ar constitui demonstraţiuni împotriva lor” 


(art. 2). 


Cultele erau clasificate în culte istorice, culte noi şi asociaţii religioase (recunoaşterea 
ultimelor două categorii fiind supusă unor condiţii speciale). Asociaţiile religioase stăteau sub 


regimul legilor privitoare la asociaţii în general şi la întruniri publice, fiind vizate aici sectele, 


„care după război s-au sporit în chip neobişnuit, provocând prin acțiunea lor clandestină stări de spirit 
adânc păgubitoare liniştii şi intereselor permanente ale statului [...]. A fost nevoie să se ia măsuri severe 


contra lor, spre a le paraliza acțiunea subversivă.” 


Următoarele culte erau considerate culte istorice: ortodox, greco-catolic (unit), catolic, 
reformat, mozaic, mahomedan (art. 21). Erau recunoscute drepturile comunităţii baptiste, 
acordate printr-un jurnal al Consiliului de Miniştri din 21 noiembrie 1927. 

Toate cultele din țara noastră, cu excepția celui romano-catolic, erau autocefale; această 
neatârnare se întemeia pe principiile lor fundamentale, dogmatice şi canonice. Legea 
intervenea pentru a împiedica anumite legături cu autorităţi din afară. „Teritoriul eparhiilor 
din România, preciza Al. Lapedatu, trebuie să se termine acolo unde se termină hotarele țării, 
iar cetăţenii români nu pot fi supuşi jurisdicției, nici chiar bisericeşti, a arhiereilor cetățeni 
străini, care îşi au reşedinţa pe teritoriul altor state.” 

Nu Biserica în întregime (aşa cum prevăzuse legea din mai 1925) avea personalitate 
juridică, nu cultul în general, ci organizaţiile cultelor (comunităţile, parohiile, protopopiatele, 
episcopiile, mitropoliile etc.) erau persoane juridice. 

Articolele 22-24 conțineau condiţiile necesare pentru cultele noi şi asociațiile religioase 

în vederea recunoaşterii lor legale, iar art. 25 preciza că 


„Statul are asupra tuturor cultelor dreptul de supraveghere şi control, care se va exercita prin Ministerul 


Cultelor.” 

Şefii cultelor, aleşi sau numiţi în conformitate cu statutele lor de organizare, nu vor fi 
recunoscuţi decât după aprobarea Regelui, dată în baza recomandării Ministerului şi după 
depunerea jurământului de fidelitate către Suveran şi de supunere față de Constituţia şi legile 
țării. 

Cultele nu puteau crea eparhii, dieceze etc. peste cele existente şi nu puteau schimba 
titulatura, întinderea şi sediul lor, decât după aprobarea guvernului, dată prin lege specială. 
Cheltuielile pentru întreținerea cultelor se vor acoperi în primul rând din mijloacele proprii; 
statul putea acorda ajutoare, în raport cu numărul credincioşilor, cu situația materială a 
cultului respectiv şi cu nevoile sale reale (art. 29-34). 

Se prevedea dreptul cultelor de a face instrucție religioasă elevilor de credința lor din 
şcolile publice şi particulare, precum şi dreptul de a săvârşi, prin preoţii lor, în armată, în 
spitalele civile şi militare, orfelinate, şcoli corecționale şi penitenciare, pentru credincioşii lor, 
servicii religioase de orice natură, cu observarea legilor sau regulamentelor instituţiilor 
respective (art. 16). 

Legea din aprilie 1928 a făcut parte din categoria importantelor măsuri menite să 
consolideze România întregită pe baze democratice. 

Biserica ortodoxă română a luat în dezbatere necesitatea unificării, dar momentul a fost 
amânat, cerându-se mai întâi adoptarea noii Constituţii. În articolul amintit (22), Constituţia 


din 1923 mai preciza: 


„Biserica creştină ortodoxă română fiind religia marii majorități a românilor este biserica dominantă în 


statul român....” 


În condiţiile realizării Marii Uniri şi, implicit, a creşterii numărului de credincioşi (după 
unele date, el depăşea 14 milioane la sfârşitul perioadei interbelice), s-a impus ca Biserica 
ortodoxă română să fie ridicată la cea mai înaltă treaptă ierarhică. În februarie 1925 a fost 
adoptată Legea pentru ridicarea Scaunului Arhiepiscopal şi Mitropolitan al Ugro-Vlahiei, ca 
Primat al României, la rangul de Scaun Patriarhal. În baza acestei legi, mitropolitul primat 
Miron Cristea a devenit patriarh al Bisericii ortodoxe române; ceremonia investiturii şi 
înscăunării a avut loc la 1 noiembrie 1925, în prezența Sfântului Sinod, a reprezentanților 
statului, a celorlalte culte din România şi a numeroase delegaţii din partea unor Bisericii 

ortodoxe surori. 

Între timp, în mai 1925, au fost adoptate — aşa cum s-a menţionat — legea şi statutul de 
organizare a Bisericii ortodoxe române, care statornicea (în conformitate cu prevederile 
constituţionale) principiile unificării, precum şi autocefalia acesteia în cadrul Bisericii 
ecumenice a Răsăritului. Biserica ortodoxă română îşi consolida astfel un binemeritat 
prestigiu în interior şi în exterior şi, totodată, contribuia la consolidarea României întregite. În 
perioada interbelică au intervenit unele modificări, dar în linii generale organizarea canonic- 
administrativă a Bisericii ortodoxe române cuprindea cinci mitropolii, cu eparhiile sufragene 


respective: 


I. Mitropolia Ugro-Vlahiei 
a) Arhiepiscopia Bucureştilor; 
b) Episcopia Râmnicului Noului Severin; 
c) Episcopia Buzăului; 
d) Episcopia Argeşului; 
e) Episcopia Tomisului. 


II. Mitropolia Moldovei şi Sucevei 
a) Arhiepiscopia Iaşilor; 
b) Episcopia Romanului; 
c) Episcopia Huşilor; 
d) Episcopia Dunării de Jos (Galaţi). 


III. Mitropolia Ardealului, Banatului, Crişanei şi Maramureşului 
a) Arhiepiscopia Albei Iulii şi Sibiului; 
b) Episcopia Aradului, lenopolei şi Halmagiului; 
c) Episcopia Caransebeşului; 
d) Episcopia Oradei; 
e) Episcopia Vadului, Feleacului şi Clujului. 


IV. Mitropolia Bucovinei 
a) Arhiepiscopia Cernăuţilor; 
b) Episcopia Hotinului (cu reşedinţa la Bălți). 


V. Mitropolia Basarabiei (ridicată la acest rang în 1925) 
a) Arhiepiscopia Chişinăului; 
b) Episcopia Cetăţii Albe şi Ismailului (cu reşedinţa la Ismail). 


Imediat după război a luat fiinţă şi un episcopat al armatei şi clerului militar. 
Biserica ortodoxă română avea ca unități componente: parohiile, protopopiatele, 


mănăstirile, episcopiile (arhiepiscopiile), mitropoliule şi patriarhia. Biserica ortodoxă română 

avea 8.279 de biserici cu 8.257 preoţi şi diaconi şi 8.279 cântăreți, precum şi 75 de mănăstiri 
şi schituri, cu un personal de 2.842 persoane; funcționau 10 seminarii, 3 facultăți şi 5 
academii teologice. 

Jurisdicția Bisericii ortodoxe române se întindea şi în afara graniţelor ţării, asupra 
comunităților ortodoxe române de al Paris, Viena, Sofia şi Ierusalim, unde exista câte o 
biserică întreţinută financiar de statul român. Pentru comunitățile ortodoxe din America s-a 
înfiinţat, în anul 1935, un episcopat ortodox român (fără sprijinul material al statului român). 

Constituţia din 1923, în continuarea articolului 22, prevedea pe lângă caracterul 
dominant al Bisericii ortodoxe române şi întâietatea Bisericii greco-catolice faţă de celelalte 
culte [numite atunci minoritare — n.ns., L.A.]. Situaţia se explică prin numărul mare de 
credincioşi, în special în Transilvania, şi — nu în ultimul rând — prin recunoaşterea rolului 
important în lupta de emancipare națională, în realizarea Marii Uniri. Această poziţie a fost 
precizată şi prin Legea pentru regimul general al cultelor din aprilie 19238. 

Cultul greco-catolic (unit) avea o Mitropolie la Blaj, cu patru episcopii sufragene: 
Episcopia Oradei-Mari, Episcopia Lugojului, Episcopia Gherlei (din 1931 sediul se mută la 
Cluj) şi Episcopia Maramureşului (la Baia Mare), prevăzută ca o nouă dioceză ce urma să se 
înființeze, fapt realizat în iunie 1930. Greco-catolicii dispuneau de 1.725 de biserici cu 1.594 
preoți; pe lângă centrul metropolitan şi centrele episcopale mai erau 34 canonici, 75 protoerei 
şi 38 funcționari administrativi. 

Pentru formarea clerului funcționau trei academii teologice. 

Până la Marea Unire, Biserica romano-catolică avea în regat o Arhiepiscopie la 
Bucureşti şi o Episcopie la Iaşi. În perioada imediat următoare, firesc, numărul episcopiilor 
catolice creşte, organizarea definitivă intervenind după Concordatul cu Vaticanul. Pentru ritul 
latin, Arhiepiscopia-Mitropolie de la Bucureşti avea sub sine patru episcopii sufragene, 
Episcopiile de la: a. Alba Iulia, b. Timişoara, c. Satu Mare şi Oradea (s-au separat în 1941), d. 
Iaşi; pentru ritul armean — Episcopia de la Gherla, iar pentru greco-ruteni o administrație 
specială afiliată Episcopiei române unite a Maramureşului. Catolicii dispuneau de un număr 
mare de biserici şi capele, stațiuni, mănăstiri, şcoli de toate gradele etc. 

Concordatul cu Vaticanul prevedea că episcopii catolici şi ajutoarele lor trebuiau să fie 
cetățeni români (în afară de excepţiile acceptate de ambele părți, adică de statul român şi 
Biserica romano-catolică). Se preciza în conformitate cu dispoziţiile legii cultelor din aprilie 
1928 că nici o parte a României nu va depinde de un episcop al cărui scaun s-ar găsi în afara 


hotarelor statului român şi că nici o dioceză din România nu se va putea întinde dincolo de 

hotarele ţării. Această ultimă prevedere (ca şi altele) a stârnit critici atât în interior, cât şi în 
exterior, din diferite direcţii. 

Cultul reformat (calvin) dispunea de o Episcopie recunoscută de statul român, cea de la 
Cluj, de care ţineau protopopiatele reformate din Ardeal. O parte din protopopiatele care 
depindeau înainte de 1918 de Episcopia reformată de la Debrecen s-au afiliat la Episcopia 
reformată de la Cluj, cealaltă parte s-a constituit încetul cu încetul într-o nouă Episcopie la 
Oradea. 

Episcopia aceasta s-a constituit însă cu putere de la sine şi fără observarea formelor 
legale, iar pe deasupra protopopul Sulyok, promotorul acestei acțiuni, care de altfel s-a şi ales 
episcop, a susținut că nu e nevoie să depună jurământul de fidelitate M.S. regelui, aşa cum se 
prevedea prin lege. În preajma celui de al doilea război mondial guvernul a făcut o serie de 
concesii în recunoaşterea acestei Episcopii. 

Cei peste 700.000 de credincioşi erau grupaţi în 828 parohii (cu 836 preoţi şi capelani), 
constituite în 25 de protopopiate; funcționa şi un institut teologic la Cluj. 

Au existat probleme şi în ce priveşte organizarea cultului evanghelic-luteran. În 1920 
cele 25 parohii luterane din vechiul Regat s-au alăturat Episcopiei luterane de la Sibiu. O 
parte dintre parohiile luterane din Ardeal, şi anume cele care în fostul Imperiu austro-ungar 
ținuseră de episcopiile luterane din Budapesta şi Nyiregyhaza, s-au pronunțat, sub presiunea 
preotului luteran Gustav Kirchknopy din Cluj, pentru constituirea unei episcopii luterane 
maghiare. În a doua jumătate a deceniului al IV-lea numai 24 parohii se aflau în această situa- 
ție, fiind constituite într-o superintendenţă la Arad; superintendentul îndeplinea şi funcția de 
protopop şi nu avea nici o legătură cu Episcopia luterană de la Sibiu, de care ţineau toate 
celelalte parohii luterane. 

La sfârşitul lui aprilie 1927, Biserica luterană de la Sibiu a primit un nou statut organic, 
prevederi privind organizarea ei, modul de conducere şi administrare etc. Parohiile erau 
grupate în districte (numărul lor a ajuns la 14); toate parohiile formau laolaltă Biserica 
generală, în frunte cu episcopul de la Sibiu. Această Episcopie îngloba în sine un număr de 
peste 500 comunităţi răspândite în toată ţara, constituite în 308 parohii (fără cele de limbă 
maghiară), grupate în 14 decanate, cu un număr de 258 preoți şi capelani. 

Biserica unitariană se bucura de autonomie; avea în frunte un episcop, cu sediul la Cluj 
şi doi prim-epitropi. Tot acolo funcționa un institut teologic. 

Cultul armeano-gregorian cuprindea comunităţile armene (parohiile) din România 


constituite, din punct de vedere religios, într-un episcopat la Bucureşti. Fireşte, nu intră aici 

armenii catolici, amintiţi deja. 

Constituţia din 1923 ratifica, prin art. 133, trei decrete-legi din 1918-1919 referitoare la 
încetăţenirea evreilor. Lua sfârşit astfel o problemă cu implicații interne, dar mai ales 
internaționale, ce a stârnit numeroase discuţii decenii de-a rândul. 

Spre deosebire de alte culte, cel mozaic nu avea o autoritate cultică centrală care să 
înglobeze în sine pe toți evreii din România. El era organizat pe comunități, autonome față de 
celelalte, cu diferite rituri: spaniol (sephardim), ortodox (askenazim) şi reformat. 

În Bucureşti funcţiona, de multă vreme, Comunitatea israeliților de rit spaniol; în 1928 
s-a constituit, tot la Bucureşti, Uniunea comunităţilor evreieşti din vechiul Regat. Evreii aveau 
un şef rabin, care îi reprezenta şi în Senat. Pentru cei peste 756.000 de credincioşi existau 922 
sinagogi şi case de rugăciuni şi 731 rabini. Pe lângă alte şcoli, în 1927 s-a înfiinţat la 
Bucureşti un seminar teologic ieşovit. 

Comunitățile musulmane din România erau constituite în patru muftiate, pe judeţe: 
Caliacra, Durustor, Tulcea, Constanţa. Mai exista o comunitate musulmană la Bucureşti şi alta 
la Ada-Kaleh. Cultul mahomedan, cu aproximativ 185.000 adepți, dispunea de mai multe 
moschei, cu 221 hatipi, 64 imami şi 12 muezini; la Medgidia funcționa un seminar musulman. 

Mai erau admise de lege: 

a. Asociaţia religioasă baptistă (cu 35 comunități baptiste române, 55 germane şi 15 
maghiare — cu peste 3.000 case de rugăciuni în total); 

b. Asociaţia religioasă adventistă de ziua a şaptea, cu comunități grupate în şase 
conferințe zonale şi având 520 case de rugăciuni. În 1920 se organizează unirea acestor 
comunități din România; 

c. Asociaţia religioasă a lipovenilor, având peste 57.000 de credincioşi şi reşedinţa la 
Fântâna Albă, în Bucovina. 

Mai era îngăduită provizoriu Asociația religioasă a creştinilor după Scriptură (cu sediul 
la Bucureşti). 

Pe lista celor interzise în conformitate cu prevederile legii din aprilie 1928 figurau: secta 
nazarinenilor, a adventiştilor reformaţi, a secerătorilor, a penticostaliştilor, a inochentiştilor, a 
bisericii lui Dumnezeu apostolice, a martorilor lui Dumnezeu (Iehova), a stundiştilor, a 
duhoborților, a molocanilor şi a studenților în Biblie (mileniştilor). Cu toate acestea multe 
dintre ele s-au manifestat, fapt consemnat (uneori cu îngrijorare) în unele lucrări şi în presa 
vremii. 

Ca şi în celelalte provincii eliberate, în Basarabia, Biserica şi-a intrat în drepturile sale 

fireşti, cunoscând înnoiri importante, între care şi ridicarea episcopatului din Chişinău la rang 
de mitropolie. Religia ortodoxă avea în Basarabia 1.090 biserici şi 1.104 preoți; existau, de 
asemenea, 20 de mănăstiri şi 9 sihăstrii, cu 2.414 călugări. Lipovenii aveau aici o comunitate 
bine organizată cu 20.340 credincioşi. Biserica catolică era frecventată de polonezi, o parte 
dintre germani şi puţini armeni, numărând 12.325 de membri. Religia evanghelică-luterană 
număra 78.000 aderenți (toți germani), cu 23 biserici, 67 case de rugăciuni. Majoritatea 


armenilor era legată de religia armeano-gregoriană, cu 7 biserici şi 1.665 de credincioşi. 


„În sfârşit — scria Ştefan Ciobanu — comunitatea israelită, care are 300.000 de credincioşi şi 366 de 


sinagogi şi case de rugăciuni, îşi desfăşoară, în deplină libertate, existenţa sa culturală şi religioasă”. 


Din anumite motive, am particularizat tabloul vieții culturale şi religioase din România 
interbelică cu câteva exemple din Basarabia. Întregirea lui subînţelege aportul provinciilor, 
rezultatele importante înregistrate şi în acest domeniu la nivel național. Intenţia noastră a fost 
numai de a pune în lumină părți ale unui întreg, cu gândul de a redeschide o discuție 


întreruptă o lungă perioadă de timp. 
ÎNTREBĂRI RECAPITULATIVE 
1. Cum se prezenta tabloul cultelor în România întregită? 


2. Care era regimul juridic al cultelor prevăzut de Constituţia din 1923 şi legea pentru 


regimul general al cultelor din 1928? 

V.UN STUDIU DE CAZ: 


Dr. Constantin Angelescu — ministru al Instrucțiunii Publice 


S-a născut la Craiova, la 10 iunie 1869. După studii primare şi secundare la Craiova, a 
urmat cursurile Facultăţii de Medicină de la Paris, unde şi-a susținut doctoratul în 1897. 
Revenit în ţară, a lucrat în calitate de chirurg la Spitalul Brâncovenesc şi la Filantropia. În 
1903 a devenit profesor şi director al Clinicii de Chirurgie a Facultății de Medicină din 
Bucureşti. A publicat, atât în Franţa, cât şi în ţară, o serie de lucrări ştiinţifice (singur sau în 
colaborare) în domeniul medicinii. 

În 1901 a intrat în Partidul Naţional Liberal şi a devenit membru marcant al acestuia, 
fiind ales deputat sau senator în mai multe legislaturi, dobândind, la sfârşitul perioadei 
interbelice, statutul de senator de drept. În guvernul Ion I.C. Brătianu (4 ianuarie 1914 — 11 
decembrie 1916) a deţinut portofoliul Lucrărilor Publice, făcându-se remarcat prin 
organizarea şi aprovizionarea serviciului sanitar al armatei. A fost ministru plenipotenţiar la 
Washington (1 octombrie 1917 — 25 martie 1918). A desfăşurat la Paris, alături de alți oameni 
politici şi de cultură, o activitate susținută în apărarea cauzei naționale, fiind desemnat, la 3 
octombrie 1918, vicepreşedinte al Consiliului Naţional al Unităţii Române, condus de Take 
Ionescu. 

A deținut postul de ministru al Instrucțiunii Publice (combinat, în unele perioade, cu 
Cultele şi/sau Artele, ori numit al Educației Naţionale) în intervalele (însumând aproximativ 
10 ani şi 4 luni): 

— 12 decembrie 1918 — 12 septembrie 1919; 

— 9 ianuarie 1922 — 27 martie 1926; 

— 22 iunie 1927 — 3 noiembrie 1928; 

— 14 noiembrie 1933 — 28 decembrie 1937. 

A mai fost ad-interim la Comunicaţii (19-24 ianuarie 1922) şi prim-ministru (29 
decembrie 1933 — 3 ianuarie 1934). 

S-a confruntat cu starea dezastruoasă a rețelei şcolare, cu localuri distruse sau într-o 
stare avansată de uzură, ţinând seama că multe fuseseră transformate în spitale sau spații de 
încartiruire a trupelor. Ținând seama de situația extrem de dificilă a finanţelor statului, dr. C. 
Angelescu a trecut la constituirea, imediat după război, a Comitetelor şcolare, fomate din 


reprezentanţi ai corpului didactic, ai autorităţilor locale, din părinți şi foşti elevi ai şcolii, 

apelând la sprijinul altor persoane — fizice sau juridice — care să contribuie direct la opera de 


refacere şi construcție. 


„Haret fusese cel dintâi ministru al Instrucţiei care atacase viguros chestiunea, întărind şi utilizând «Casa 
Şcoalelor», creaţia predecesorului său, Petru Poni. Dar aparţine doctorului Angelescu meritul de a fi 
îmbrăţişat cu pasiune problema localurilor şcolare, de a o fi ridicat la rangul unei mari probleme de stat şi 
de a-i fi găsit soluţai pe cale nouă, originală şi fecundă. Servindu-se în largă măsură de instrumentul nou 
creat al Comitetelor şcolare, cărora le-a deschis un nou şi vast câmp de activitate, Angelescu a luat 
inițiativa marii opere de construcție de localuri de şcoli, la oraşe, dar mai ales la sate, de şcoli secundare, 
dar mai ales primare şi normale, întrebuinţând în scopul acesta nu numai mijloacele bugetare, ce obținea 
prin stăruinţe şi insistenţe ce nu cunoşteau obstacole, dar mai cu seamă a ştiut că atragă, să însufleţească 
şi să pună în mişcare masele populare, stimulând interesul obştesc pentru şcoala care luminează mintea, 
organizând ofranda publică, făcând să răsune apelul său până în cele mai îndepărtate comune din toate 
colţurile ţării, mobilizând tot ce era forță şi capacitate de colaborare: miniştri — colegi de la 
departamentele ce administrau bunuri publice, prefecți şi primari, profesori şi învăţători, părinţi şi foşti 


elevi ai şcolilor, fruntaşi şi chiar codaşi ai satelor” (Constantin Kirițescu, p. 336-337). 


În condiţiile refacerii şi dezvoltării economiei naţionale de până la criza economică din 
1929-1933, s-a declanşat o amplă campanie de construcţii şcolare; la alocaţiile bugetare s-au 
adăugat contribuțiile însemnate ale Comitetelor şcolare, în bani, materiale şi munca sătenilor. 
În anul 1923, învăţământul de toate gradele primea 7,3% din totalul cheltuielilor statului, 
situându-se pe locul al IV-lea, după Ministerul de Finanţe, Ministerul Comunicaţiilor şi cel de 
Război), dar la acest procent se adăugau sumele din creditele extraordinare: 200 de milioane 
pentru construcţii, 50 de milioane pentru burse, 500 de milioane pentru lemn de construcţii, 
ajungându-se de fapt la 12,2% din cheltuielile statului. Din motive lesne de înţeles, s-a 
acordat o atenție specială învățământului primar şi şcolilor normale. 

Legea pentru învățământul primar statului (şcoli de copii mici, şcoala primare, şcoala 
şi cursuri de adulți, şcoalele şi clasele speciale pentru copii debili şi anormali educabili) şi 
învățământul normal-primar, din 26 iulie 1924, pornea de la o analiză atentă a situaţiei 
existente după Marea Unire în fiecare din provinciile istorice şi vechiul Regat (constatând 
greaua moştenire pentru românii din noile provincii — din Basarabia, în special) şi de la 
primele rezultate pozitive obţinute în 1918-1923. Prevederile legii, o adevărată reformă în 
domeniu, aveau în vedere unificarea organizării şcolare la nivelul înregistrării pe baze demo- 
cratice, pentru ca „toți cetățenii, fără deosebire de credinţe religioase, stare economică sau 


socială, să participe efectiv la viaţa politică şi ca toate valorile de la sate, ca şi de la oraşe, să 

poată circula nestânjenite, pentru ca fiecare să poată contribui în măsura puterilor şi 
aptitudinilor sale, la progresul țării”. 

Legea asupra învățământului particular (22 decembrie 1925) conţinea condiţiile de 
funcționare a şcolilor de acest fel, care puteau fi: şcoli de copii mici, şcoli primare, şcoli de 
grad secundar — cu învățământ teoretic sau practic. Pe baza prevederilor Constituţiei din 
martie 1923 şi ale celor două legi, a funcționat o amplă rețea de şcoli ale statului şi 
particulare, în limba română, precum şi în limbile maghiară, germană, rusă, ucraineană etc., 
şcoli ale diferitelor confesiuni etc. S-a urmărit realizarea egalei îndreptățiri, cu respectul drep- 
tului tutelar al statului, fără nici o îngrădire în ce priveşte etnia, limba maternă sau cultul. „Se 
face uneori un cap de acuzație împotriva legiuirilor şcolare ale d-rului Angelescu din aşa-zisul 
caracter «naționalist» pe care l-ar avea ele; se spune chiar că ele ar fi cuprins măsuri 
discriminatorii menite să reducă posibilităţile de şcolarizare ale naționalităților conlocuitoare. 
Acuzaţia este nedreaptă şi lucrurile sunt considerate cu exagerație. Greşeala provine din cauza 
metodei de a nu se socoti perspectiva timpului şi a împrejurărilor contemporane 
evenimentului. Se examinează acțiuni petrecute în trecut de pe poziţii şi cu concepții actuale” 
(C. Kirițescu, p. 346). 

După ce la 8 martie 1925 a intrat în vigoare legea pentru modificarea legii asupra 
învățământului secundar şi superior, la 15 mai 1928 a fost promulgată legea pentru 
organizarea învățământului secundar, care, dincolo de unele restrângeri motivate financiar, a 
consolidat prestigiul bacalaureatului (reintrodus prin legea din martie 1925), a urmărit să 
consolideze învățământul gimnazial, să stabilească o legătură mai strânsă între diferitele grade şi 
ramuri de învățământ etc. 

La 22 aprilie 1932 a fost adoptată — din inițiativa lui N. Iorga — legea pentru 
organizarea învățământului universitar, dominată de ideea cadrului unitar de desfăşurare a 
studiilor şi de principiul autonomiei universitare, susținută corespunzător din punct de vedere 
financiar. 

În 1936 au fost adoptate două legi importante: la 1 aprilie, legea învățământului 
comercial şi, la 30 aprilie, legea învățământului industrial. „Am îndrumat tineretul şcolar — 
preciza primul ministru la 1 noiembrie 1937 — spre învățământul profesional şi practic, 
organizând învățământul comercial şi învăţământul industrial prin votarea legilor respective. 
Am creat Casa Învățământului Comercial şi Casa Învăţământului Industrial, care vor veni în 


ajutorul absolvenților cu fondurile necesare pentru deschiderea de magazine şi exercitarea 


51 


profesiunii şi am ridicat bursele pentru elevii săraci de la 17 milioane la 75 milioane. Am 
terminat construcția a peste 70 şcoli de meserii, profesionale şi de menaj. Am acordat 79 
milioane pentru construcțiile învățământului superior şi 91 milioane pentru laboratoriile şi 
institutele universitare” (Gh. Tătărescu, p. 186). 

Nu există o situație care să conțină numărul total al localurilor de şcoală ridicate în 
campaniile iniţiate şi organizate de dr. C. Angelescu; ministrul nu a ţinut (sau nu se ştie) o 
evidență, dar colaboratorii săi au apreciat la 12.000 numărul de noi lăcaşuri de şcoală. Şcolile 
din timpul său — numite „tip Angelescu” — aveau patru săli de clasă, cancelarie şi camera 
directorului. Cheltuielile pentru învățământ au oscilat între 12 şi 18% din bugetul României; 
în Ungaria şi Polonia acestea reprezentau 14%, în Bulgaria — 15%, în Olanda — 25%. Datele 
statistice ne arată că s-au realizat progrese notabile, deşi inegale, în diferite niveluri de 
învăţământ (storia Românilor, vol. VIII, p. 661-662). 

Unificarea şi, implicit, continuarea procesului de modernizare a învăţământului primar 
şi secundar în România Întregită nu s-a făcut — şi nici nu se putea face — „peste noapte”. A 
fost un proces amplu, cu dificultăţi şi neînţelegeri, un proces care a cerut tact şi perseverenţă. 
Unificarea s-a înfăptuit „în mod metodic, lăsând câtva timp şcoalelor din cele 4 ţinuturi să 
meargă mai departe în conformitate cu legile organice din acele provincii şi numai în 1924 am 
trecut legea învățământului primar şi, în 1928, legea învățământului secundar, iar modificările 
ulterioare din 1934-1937 nu au fost decât modificări de detalii, principiile rămânând 
neschimbate” (C. Angelescu). 

Dr. C. Angelescu a fost ministru secretar de stat (februarie-martie 1938) şi consilier 
regal (martie 1938 — septembrie 1940). 

Din 1923 şi până în 1947 — preşedinte al Comitetului de conducere al Societăţii 
Ateneului Român. 

În 1934 a devenit membru de onoare al Academiri Române, fiind repus în drepturi 
(după epurările din 1948) la 3 iulie 1990. 

Între 1935 şi 1948 — preşedinte al Academiei de Ştiinţe şi al Academiei de Medicină. 

Între 1938 şi 1940 — preşedintele Societăţii pentru Învățătura Poporului Român. 

Între 1941 şi 1947 — preşedinte al Ligii Culturale şi al Universităţii „N. Iorga” de la 


Vălenii de Munte. 

De-a lungul anilor a fost decorat cu Ordinul „Steaua României” în grad de cavaler, 
Ordinul „Coroana României” în grad de mare ofiţer, Ordinul „Meritul Cultural” şi Crucea 
Legiunii de Onoare în grad de mare ofiţer (N. Peneş, p. 8). 

Fie şi enumerarea demnităţilor şi recunoaşterilor, dar, mai presus de aceasta, munca 
susținută şi rezultatele înregistrate, ce se dezvăluie la o analiză atentă, ne relevă legătura 
strânsă — pentru C. Angelescu şi nu numai pentru el — între politică şi cultură. 

Dr. Constantin Angelescu a fost, înainte de toate, un mare om al Şcolii, ce poate fi 
aşezat — din multe puncte de vedere — alături de Spiru Haret. A înţeles cerinţele epocii şi a 
slujit învăţământul cu competenţă şi dăruire. Între 1947 şi 1948, regimul comunist l-a înlăturat 
din funcțiile pe care le mai deţinea şi de la Academie. La 14 septembrie 1948 s-a stins din 
viață pe patul Spitalului Francez din Bucureşti, după ce fusese alungat din propria-i casă, 


pentru a face loc „Frontului Plugarilor”. A fost înmormântat, într-o tăcere impusă de 


autorităţi, la Cimitirul Bellu din Bucureşti (N. Peneş, p. 21). 


„Ne copleşeşte inima de de întristare amintirea durerilor ce au marcat ultimii ani ai existenţei sale. Chinuit 
trupeşte de o boală împotriva căreia el, medicul, n-a ştiut să reacționeze la timp şi cu energie, ajung la o 
vârstă când perspectivele viitorului sunt cu atât mai slabe cu cât ma multe se îngrămădesc restriştile 
prezentului şi regretele trecutului, Angelescu s-a stins la 14 septembrie 1948 pe patul unui sanatoriu şi — 
ca o culme a ironiei soartei — fostul Cresus, marele ziditor de sub a cărui baghetă magică ieşeau ca din 
pământ mii de palate, n-a avut parte măcar de un mormânt propriu, ci a fost nevoie ca rămăşiţele lui să fie 


primite în cavoul unui binevoitor prieten politic” (C. Kirițescu, p. 354). 


Lista miniştrilor de resort din perioada 1918-1940 (sub diferite titulaturi): /.G. Duca (29 
noiembrie — 12 decembrie 1918); Dr. C. Angelescu (12 decembrie 1918 — 12 septembrie 
1919); G-ral Al. Lupescu (27 septembrie — 28 noiembrie 1919); Octavian Goga (5-16 
decembrie 1919); Jon Borcea (16 decembrie 1919 — 13 martie 1920); Petre P. Negulescu (13 
martie — 13 decembrie 1921); Gh.Gh. Mironescu (17 decembrie 1921 — 17 ianuarie 1922); Dr. 
C. Angelescu (19 ianuarie 1922 — 27 martie 1926); Petre P. Negulescu (30 martie — 8 iulie 
1926); G-ral Al. Averescu, ad-interim (8-14 iulie 1926); Ion Petrovici (14 iulie 1926 — 4 iunie 
1927); Dr. N. Lupu (4-20 iunie 1927); Dr. C. Angelescu (22 iunie — 3 noiembrie 1928); N. 
Costăchescu (10 noiembrie 1928 — 7 iunie 1930); Jon Lugoşianu (7-12 iunie 1930); N. 
Costăchescu (13 iunie 1930 — 4 aprilie 1931); N. Iorga (18 aprilie 1931 — 31 mai 1932); Jon 
Lugoşianu, ad interim (6-9 iunie 1932); Dimitrie Gusti (9 iunie 1932 — 9 noiembrie 1933); Dr. 
C. Angelescu (14 noiembrie 1933 — 28 decembrie 1937; din 15 noiembrie 1936, ministru al 

Educației Naţionale); Jon Petrovici (28 decembrie 1937 — 10 februarie 1938); Victor lamandi 
(10 februarie — 30 martie 1938); N. Colan, ad interim (30 martie — 20 iunie 1938); Armand 
Călinescu, ad interim (20 iunie — 5 decembrie 1938); Petre Andrei (5 decembrie 1938 — 4 
iulie 1940); Dumitru Caracostea (4 iulie — 14 septembrie 1940). 


TEME PENTRU LUCRĂRILE DE CONTROL 
(la alegere) 


1. Legislaţia învățământului primar şi secundar în România interbelică. 


2. Regimul cultelor în România întregită. 

